بیدعە چیە و چەند جۆرى هەیە؟ وە نیشانەی بیدعەچیەکان چیە؟ هۆكاره‌كانى دروست بوونى چیە؟: ماڵپەڕی وەڵامەکان\nبیروباوه‌ڕبیدعە و داهێنراوەکانبیدعە چیە و چەند جۆرى هەیە؟ وە نیشانەی بیدعەچیەکان چیە؟ هۆكاره‌كانى دروست بوونى چیە؟\nبیدعە چیە و چەند جۆرى هەیە؟ وە نیشانەی بیدعەچیەکان چیە؟ هۆكاره‌كانى دروست بوونى چیە؟\nبیدعه : بریتیه له هه‌ر شتێك كه به‌ڵگه نه‌هاتبێت له‌سه‌ر ئه‌وه‌ى كه عیباده‌ته (وه‌كو عیباده‌تیش ئه‌نجام بدرێـت) وه ئه‌وه‌یه كه پێغه‌مبه‌رى خوا - ﷺ - ده‌فه‌رموێت: " مَنْ أَحْدَثَ فِي أَمْرِنَا هَذَا مَا لَيْسَ مِنْهُ فَهُوَ رد". واته: ئه‌وه‌ى له‌م دینه‌ماندا شتێكى تازه دابهێنێت كه تێیدا نه‌بێت ئه‌وا ڕه‌د ده‌كرێته‌وه‌و وه‌رناگیرێت.\nبیدعه‌یش دو جۆره:\nبیدعه‌ى پێ كافربوون (بدعة مكفرة):\nوه‌كو ته‌واف كردن به ده‌ورى گۆڕدا به‌نیه‌تى نزیك بوونه‌وه له خاوه‌نه‌كه‌ی و پێشكه‌ش كردنى قوربانى ونه‌زر له‌لاكردن و پاڕانه‌وه لێیان و داواى هاوكارى وكۆمه‌كى كردن لێیان.\nبیدعه‌ى پێ كافرنه‌بوون (بدعة غير مكفرة):\nوه‌كو نوێژكردن و دوعاكردن له‌لاى گۆڕدا و ئاهه‌نگ گێڕان به‌بۆنه‌ى له‌دایك بوونى پێغه‌مبه‌ره‌وه - ﷺ -، ئه‌مانه‌ش له‌ڕاستیدا هۆكارن بۆ دروستبوونى شیرك.\nحوكمى بیدعه له شه‌رعدا: ئه‌وه‌یه كه حه‌رامه و گومڕاییه، له‌به‌ر فه‌رمووده‌ى: " وَإِيَّاكُمْ مُحْدَثَاتِ الْأُمُورِ؛ فَإِنَّ كُلَّ مُحْدَثَةٍ بِدْعَةٌ، وَكُلَّ بِدْعَةٍ ضَلَالَةٌ" رواه أبوداود والترمذي، واته: دووربكه‌ونه‌وه له داهێنراوه‌كان، چونكه هه‌موو داهێنراوێك بیدعه‌یه، وه‌هه‌موو بیدعه‌یه‌كیش گومڕاییه.\nوه‌هه‌روه‌ها له فه‌رمووده‌یه‌كى تردا ده‌فه‌رموێـت: " مَنْ أَحْدَثَ فِي أَمْرِنَا هَذَا مَا لَيْسَ مِنْهُ فَهُوَ رد" متفق عليه. واته: ئه‌وه‌ى له‌م دینه‌ماندا شتێكى تازه دابهێنێت كه تێیدا نه‌بێت ئه‌وا ڕه‌د ده‌كرێته‌وه‌و وه‌رناگیرێت.\nبه‌ڵام حه‌رامێتیه‌كه به‌گوێره‌ى جۆرى بیدعه‌كه، هه‌ربۆیه هیچ بیدعه‌یه‌كى چاك بوونى نیه، وه قسه‌كه‌ى پێشه‌وا عومه‌ریش - رضي الله عنه - كه ده‌ڵێت: " نعمت البدعة هذه " له باره‌ى نوێژى ته‌راویحه‌وه ئه‌وا مه‌به‌ست لێى بیدعه‌ى زمانه‌وانیه نه‌وه‌ك شه‌رعى.\nوه نیشانه‌ى بیدعه‌چیه‌كانیش:\nنه‌زانى و نه‌فامى و جیابوونه‌وه له كۆمه‌ڵى هه‌ره‌گه‌وره‌ى موسڵمانان ودروست كردنى پارچه‌پارچه‌یه‌تى و په‌رته‌وازه‌یی و زۆر ئه‌نجامدانى ده‌مه‌ده‌مێ و چه‌له‌حانێ و پێش خستنى عه‌قڵ به‌سه‌ر نه‌قڵدا و زیاده‌ڕۆیی كردن له كه‌سه‌كاندا وده‌مارگیرى بۆ قسه‌و بۆچوونه‌كانیان و قسه‌كردن وتانه‌دان له ناموس و شكۆى زانا ده‌ستگرتووه‌كان به قورئان و سوننه‌ته‌وه كه‌به‌پێى پێشینه‌چاكه‌كان لێى تێگه‌یشتوون.\nهۆكاره‌كانى دروست بوون و سه‌رهه‌ڵدانى:\nنه‌فامى به حوكمه دینیه‌كان، و شوێنكه‌وتنى هه‌واو ئاره‌زوو، و ده‌مارگیرى بۆ بۆچوونى كه‌سه‌كان، وخۆچوواندن به بێباوه‌ڕان.\nوه هه‌ڵوێستى ئه‌هلى سوننه و جه‌ماعه به‌رانبه‌ر ئه‌هلى بیدعه:\nئه‌وه‌یه كه وه‌ڵامیان ده‌ده‌نه‌وه به ڕه‌ددانه‌وه‌ى گومانه‌كانیان وپوچه‌ڵكردنه‌وه‌یان به‌به‌ڵگه‌ى قورئان وسوننه‌ت به واجبێتى په‌یوه‌ست بوون و ده‌ستگرتن به سوننه‌ته‌وه و نه‌هی كردن له بیدعه و تازه‌داهێنراوه‌كان، وه زانایانیش له‌كۆن و نوێدا كتێب و دانراوى زۆریان له‌وباره‌یه‌وه نووسیوه، وه به‌رده‌وامیش زانایان ئینكار و نكۆڵى بیدعه‌یان كردووه و ڕه‌دیان داونه‌ته‌وه به‌شێوه‌یه‌ك كه كاریگه‌رى گه‌وره‌ى هه‌بووه له هۆشیاركردنه‌وه‌ى موسڵمانان و زاڵ بوون به‌سه‌ر بیدعه‌دا و بنبڕكردن و قه‌ڵاچۆكردنیان.\nئایا ڕاستە گەر شتێک وون بکەیت و سورەتى (الضحى ) بخوێنی دەیدۆزیتەوە؟ حوکمی قورئان خوێندن بەدەنگی بەرز لەکاتی مردنی کەسێک ئایە بیدعەی زیادە و بیدعەی ڕەسەن لەو بیدعانەن كە مرۆڤی پێ كافر دەبێت ؟ تەوقەكردن و وتنى (خوا قەبوڵی كا) لەدواى تەواوبوونى نوێژ ئایا لە دیندا بیدعەى حەسەنە هەیە؟ چونکە کەسانێک بیدعەیان كردووە بە دوو بەشەوە بیدعەی باش (حسنة) و بیدعەی خراپ\nسەردان: ١,٧٧٨ بەش: بیدعە و داهێنراوەکان\nپرسیاری دواترئایا ڕاستە هەر کەسێک عەرەق بخواتەوە چل ڕۆژ نوێژی لێ قەبوڵ ناکرێت؟ پرسیاری پێشتر ئه‌و ڕێگا ڕاسته كامه‌یه كه خواى گه‌وره فه‌رمانى پێ كردووین به‌وه‌ى له‌سه‌رى بڕۆین و نه‌هى لێكردووین له‌وه‌ى لێى لا بده‌ین؟


بەردی گورچیلە - ویکیپیدیا، ئینسایکڵۆپیدیای ئازاد\nلەوانەیە ئەم وتارە لە http://wishe.net/details.aspx?=hewal&jmare=34246&Jor=9 (دووپ دێت · کۆپی ڤایۆز) لەبەرگیرابێتەوە، لەوانەیە ئەم کارە دژی سیاسەتی مافی لەبەرگرتنەوەی ویکیپیدیا بێت. تکایە بەسەریدا بچۆرەوە و، بە دەستکاریکردنی وتارەکە و لابردنی ھەر دەقێکی نائازادی مافپارێزراو و دانانی دەقی ئازاد و ڕەسەن لە جێی، یان پێشنیارکردنی سڕینەوەی، کێشەکە چارەسەر بکە. تکایە دڵنیا بە کە سەرچاوەی پێشێلکردنی مافەکانی لەبەرگرتنەوە خۆی ئاوێنەی ویکیپیدیا نییە. (تشرینی دووەمی ٢٠٢٠)\nبەردی گورچیلە بریتی لە نیشتوونی ڕەق و بچووکی کانزایی و خوێی ترشی لە بەشی ناوەوەی گورچیلەکاندایە. بە شێوەیەکی ئاسایی ئەو ماددانەی کە دەبنە ھۆی دروست کردنی بەردی گوڕچیلە، ڕۆن دەبن لە میزدا. کاتێک میز چڕ دەبێتەوە، ئەو کات کانزاکان دەبن بە کریستال و بەیەکەوە دەنووسێن و ڕەق دەبن. ئەنجامەکی دروست بوونی بەردی گورچیلەیە. زۆربەی بەردە گورچیلەیەکان لە کالیسیۆم پێکھاتوون.\n٢ ھۆکاری دروست بوون\n٣ مەترسی بەردی گورچیلە\nشوێنی ئێشی گورچیلە\nتاکوو بەردی گورچیلە نەجووڵێت و نەیێتە خوارەوە ھەست بە ھەبوونی ناکریت. لە کاتی ھاتنە خوارەوەیدا ڕەنگە ئەم نیشانانەی خوارەوە ڕووبدەن:\nئازار لە تەنیشتەکانی پشت «کەلەکە» خوار پەراسووەکان.\nگۆڕان لە توندی ژانەکە، لەوانەیە بۆ ٢٠ خولەک تاکوو ٦٠ خولەک بخایەنێت.\nژانەکە لە پشتەوە دەداتەوە بەشی خوارەوەی زگ و بنی زگ.\nبوونی خوێن لە نێو میز یان لێڵ بوونی میز.\nئازار لە کاتی میزکردن.\nھێڵنج و ڕشانەوە.\nتا و لەرز ھەندێک جار.\nھۆکاری دروست بووندەستکاری\nبەردی گورچیلە کاتێک دروست دەبێت کە پێکھاتەکانی ناو میز (شلە و چەندین جۆری کانزا و ترشەکان) لە ھاوسەنگی لابدەن. کاتێک ئەمە ڕوودەدات دەبێتە ھۆی ئەوەی میز جۆرە ماددەی کریستاڵ دروستکەر (وەک کالیسیۆم و ترشی یوریکی) لە خۆ بگرێت بەشێوەیەکی ئەوەندە زۆر کە شلەی میز ناتوانێت ڕۆنیان بکات. ئەو کێشانەی کە کار دەکەن لە فرمانی گورچیلەکەکان دەکەن لە مژین و فڕێدانی کالیسیۆم و ماددەکانی تر، ئەوا بارێک دروست دەکەن بۆ ئەوەی بەردی گوڕچیلە دروست ببێت. ھۆکاری ئەمەش لەوانەیە بۆماوە بێت، یاخود لەوانەیە کێشەی ڕیخۆڵە بێت، لەوانەیە خۆراکی یان ھەندێک لە دەرمانەکان بێت.\nزۆر جار باوە بەردی گورچیلە یەک ھۆکاری تەواوی نییە، بەڵکوو چەندین ھۆکاری ھەیە.\nمەترسی بەردی گورچیلەدەستکاری\nکەم خواردنەوەی شلە (ئاو)؛ ئەگەر بە شێوەیەکی پێویست ئاو نەنۆشریتەوە ئەوا میز چڕدەبێتەوە بەمەش مەترسی دروست بوونی بەرد زیاتر دەبێت. مێژووی خێزانی، ئەگەر یەکێک لە ئەندامانی خێزانێک بەردی گورچیلەیان ھەبیت ئەوا دیکەی ئەندامانی ئەو خیزانە لە مەترسیدان. ھەروەھا ئەگەر کەسیک بەردێکی ھەیە ئەوا ئەگەری دروست بوونی بەردی تریشی ھەیە. تەمەن و ڕەگەز، زۆربەی ئەو کەسانەی تووشی بەردی گورچیلە دەبن لە تەمەنی نێوان ٢٠ بۆ ٧٠ ساڵیدان. ڕەگەزی نێر زیاتر لەبارن بۆ تووشبوون. خۆراک، خۆراکی پڕ لە پرۆتین و سۆدیۆم، ھەروەھا کەم کالیسیۆم، مەترسی دروست بوونی بەردی گورچیلە زیاد دەکەن.\nزۆر خواردنەوەی ئاو. زیاتر لە ١٤ پەرداخ ئاو یاخود ٣٫٣ لیتر لە شلەمەنی. لە کەش و ھەوای گەرم زیاتریش پێویستە.\nئەگەر بەردی کەسیک لە جۆری کالیسیۆم ئۆگزالەیتی بیت، ئەوا پزیشکان بەباش دەزانن ئەو جۆرە خواردنانە بەشێوەی زۆر توند کەم بکرێتەوە کە دەوڵەمەندن لە ئۆگزالەیت، وەک ڕێواس، چەوەندەر، پاقلە، کەلەم، سپێناغ، پەتاتەی شیرین، کونجی و باوی.\nبەردی گورچیلە بە چەندین جۆر چارەسەر دەکرێت. یەکێک لە ئەم شێوازانە خواردنەوەی شلەی زۆرە تاکوو بەردەکە بۆ خۆی بجووڵێت و دەر بێت. شێوازێکی دیکە نەشتەرگەرییە کە لە ساڵانی سەدەی بیست و یەکەمدا کەمتر ئەنجام ئەدرێت. شێوازێ کە ئەمڕۆ بە کار دەبرێت بەم جۆرەیە کە بە بێ باز کردنی زگی نەخۆشی تووشبوو بە بەردی گورچیلە، لە ڕێگای میزبۆریەوە دەچەنە نیو میزەڕۆ و لەوێ بەردەکە بە شەپۆلی ئەلیکترۆمەگنیتیک دەشکێنن، بەم جۆرە بە کەمترین ئازار، بەردی گورچیلە چارەسەر دەبیت.\n^ http://www.merckmanuals.com/home/sec12/ch148/ch148a.html Archived ٨ی کانوونی یەکەمی ٢٠١٤, لە وەیبەک مەشین.\nوەرگیراو لە «https://ckb.wikipedia.org/w/index.php?title=بەردی_گورچیلە&oldid=737120»


Mewda Media | رۆژی جیهانیی دەستوخەت\nلەبارەی بەشە ئاردی هاوڵاتییان دڵنیایی دەدرێت\n«جارێکیان لە ماڵی نەنکم بووم، چاوم بە دەفتەری یادەوەرییەکانی کەوت، کە بە منداڵی تیایدا نووسیوێتی، کردمەوە، لە لاپەڕەیەکیدا گوڵی سیسەوەبووی پێوە نرابوو، بە دەستوخەتێکی منداڵانە نووسیبووی «ئەمڕۆ باوکم مرد، من زۆر دڵتەنگم». لە راستیدا هەستم بە راستگۆیی نووسینەکە کرد، دڵتەنگییەکەیم لە دەستوخەتەکەی و گوڵە سیسەوەبووەکاندا بینی». ئەم گێڕانەوەیەی نووسەری چیرۆکی منداڵانی ئەمریکی لاورا ئێمی شیڵتزم بە رێکەوت لە ئینتەرنێت خوێندەوە. قسەی کتێبفرۆشێکم بیرکەوتەوە بەمدواییە کە دەیگوت: «ئێستا بەبەراورد لەگەڵ رابردوودا کەمترین قەڵەم، کەمترین دەفتەر دەفرۆشرێ، ئەسڵەن دەفتەری نامەنووسین هەر ناکڕدرێ، دەفتەری تۆمارکردنی ژمارەی تەلەفۆن و تەنانەت دەفتەری بیرەوەرییەکان..هتد ئیتر زۆر بە کەمی دروست دەکرێن».\nبەڵێ، کە بە دەست نەماننووسی، پەیوەندیمان لەگەڵ وەرەقە لاواز دەبێت و وردە وردە دەپچڕێت. چیدی هیچ قەڵەمێک و رەنگی بەرگی هیچ دەفتەرێک سەرنجمان راناکێشێت. بۆنی کتێبەکان لە جێی خۆیان دەمرن و ئەو هەستە دەپووکێتەوە کە بۆنی کتێبێکمان دەکرد پێش خوێندنەوەی.\nئەمڕۆ کە 23ی کانونی دووە، رۆژی لەدایکبوونی جۆن هانکۆکی گەورە بازرگان و نیشتمانپەروەری دیاری سەردەمی شۆڕشی ئەمریکی لە پێناوی سەربەخۆیی و دواتر سەرۆکی کۆنگرس و هاوکات رۆژی جیهانیی دەستوخەتە. هانکۆک یەکەم کەس بووە کە گەورەترین ئیمزای لەسەر راگەیەندراوی سەربەخۆیی لە 4 تەموزی 1776 کردووە. ئیمزاکەی وا گەورە کردوە بۆ ئەوەی جۆرجی سێهەم، پادشای ئینگلتەرا بەبێ چاویلکە بتوانێ بیبینێت. دواتر سەندیکای کارگەکانی دروستکردنی کەلوپەلی نووسین ساڵی 1983 پشنیازی رۆژی لە دایکبوونی جۆن هانکۆکیان کردووە ببێتە رۆژی جیهانیی هاندانی نووسین بە دەست.\n«دەڵێن باوباپیرانمان سەردەمی خۆیان بە دەست شتیان نووسیوە!» رەنگە نەوەکانی داهاتوو ئاوا باسی چیرۆکی نووسین بە دەست بکەن. بۆ منداڵەکانیانی بگێڕنەوە، کەوا باپیرانیان بۆ نووسین شتێکیان بەکارهێناوە پێی گوتراوە (قەڵەم).\nئەم هونەری نووسینەی کە بەرەو ونبوون دەچێت، لەگەڵیدا هەستە قووڵ راستگۆکان لەبار دەچن کە لە سەری پەنجەکانمانەوە بەسەر وەرەقە سپیەکاندا خوڕەیان دەکرد، نەوەکانی داهاتوو ئەو هەستە سیحراویەیان پێناگات کە لە کردنەوەی نامەیەکی بەدەست نووسراودا هەیە. تەنانەت زۆرێک لە لێکۆڵەرەوەکانی بواری کەسایەتیی ئادەمیزادەکان، شیکاریان لەسەر جۆری دەستوخەتەکان کردوە و لە رێگەیەوە توانیویانە خەسڵەتەکانی کەسەکان دیاری بکەن و دەلالەتەکانی دەستوخەتەکان بەپێی گەورەیی و بچووکیی نووسین و جوانی و ناشیرینی..هتد شیکەنەوە.\nبەڵام ئێستا کە هەموو پیتەکان و قەبارەیان کە لەسەر ئامێرە زیرەکەکان دەنووسرێن لەیەک دەچن و سارد و بێگیان و هیچ شتێک لەیەکیان جیاناکاتەوە، چیدی کەس ئەو پەرۆشی و تاسەیە هەست پێناکات لە چاوەڕوانیی نامەیەکی بەدەست نووسراودا هەیە. لە نێو وشە و دێڕەکاندا ناگەڕێت بۆ ورتە ورت و پێکەنین و هەستەکانی ژێر وشە و دەستەواژەکان. جا کێشە گەورەکەش ئێستا لەوەدایە ئەوەی جاران خۆمان دەمانکرد لە وردبینیی رێنووس و لایەنی زمانەوانی و رێزمانی نووسینەکانمان، هەموویمان داوەتە دەست ئامێرەکان، بەڵام مەخابن لەو نێوەندەدا هەستەکان بەبێ ئەوەی بیانبینین یەک لە دوای یەک دەمرن.\nشاعیرێکی کوردی عیراقی\nنەریتی نەریت قەرزکردن\nژن کە نەیتوانی ببێتە خاوەنی خۆی\nهێندەی ریقنەکەی بەر سەرمان دەکەوێت


ژیاننامەی ئەمیل زۆلا لە تارواگە لەندەنییەكەیدا – سه‌رده‌م\nژیاننامەی ئەمیل زۆلا لە تارواگە لەندەنییەكەیدا\nنووسنی: ندي حطيط\nئێوارەی شەوی هەژدەی مانگی تەموزی ساڵی 1898، بەریتانیا وڵاتێك بوو، بێ هیچ بەربەست و ئاستەنگێك، ئامێزی بۆ سیاسییە یاخی و هەڵگەڕاوەكان كردبووەوە، ئەمیل زۆلا (1840- 1902)، رۆماننوس و شانۆنوس و رۆژنامەنوس و یەكێك لە گرنگترین رۆشنبیرەكانی فەرەنسا لە نیوەی دووەمی سەدەی نۆزدەهەم، بڕیاردەدا لە پاریس، كە زۆری خۆشدەویست، رابكات و لێی دوور كەوێتەوەوە. بڕیاردەدا ماڵ و خێزانەكەی جێبێڵێت، سواری بەلەمێكی بچووكی دەریایی دەبێت، لە كەناڵی ئینگلیزی بە ئارستەی بەندەری (دۆفر)ی دورگەی بەریتانی دەكەوێتەڕێ.\nلەم راكردنەدا، ناودارترین ئەدیبی فەرەنسا، جگە لە تاقە بیجامەیەكی نووستن كە پێچابووی لە رۆژنامەیەكی دوێنێوە، كاتی ئەوەی نەبوە جل و بەرگی دیكە لەگەڵ خۆی ببات. ئیدی بەو پۆشاكەی بەری و بە ئینگلیزییەكی خراپی شەق و شڕو بە بڕێكی زۆر كەمی پارە، دەگاتە مەنفا ئینگلیزییەكەی كە بە ویستی خۆی هەڵیبژاردبوو. دەگاتە ئەوێ و بۆ ماوەی ساڵ و نیوێك، چەندین شەوی تاریك، لە نێوان ئوتێل و شوقە راخراوەكاندا دەباتە سەر. بەم دواییانە لە لەندەن، نووسەری بەریتانی (مایكل رۆزن) لە كتێبێكدا بە ناوی (دیارنەمانی زۆلا)، وردەكاری ئەو ماوەیەی ژیانی زۆلا بڵاودەكاتەوە.\nزۆلا، ئەم كۆچبەرە ناودارە، كە كەس نەیبینیوە رۆژێك لە رۆژان پێبكەنێت، لەوانەیە باشترین نموونەی رۆشنبیریی خاوەن هەڵوێست بێت لە فەرەنسای سەدەی نۆزدەهەم، رۆشنبیرێك پابەندبوونی خۆی بە بەهاكانی دادپەروەی، برایەتی، یەكسانیی، لەدەستنەدابوو. دژ بە رەگەزپەرستی بوو، لایەنگری هەژارو نەداران بوو. هەمو ئەوە لەكاتێكدا بوو، مشتومڕ درەبارەی كێشەی (ئەلفرێد داریفۆس)، لە فەرەنسا و لەسەر ئاستی دەزگا باڵاكانی حومكڕانیدا، پڕ ببو لە رەگەزپەرستی و رق لێبوونەوە لەوانی دیكە. ئەمیل زۆلا یەكێك بوو لەو بەرگریكارانەی، لە رۆژنامەكانی پاریسدا، بە دەنگی بەرز، بەرگری لەو ئەفسەرە (داریفۆس) تۆمەتبارە دەكرد- وەك دواتر دەردەكەوێت بە ناحەق تۆمەتبار كرابوو- تۆمەتەكەی ئەوە بوو گوایە، لە ساڵی 1894 بەڵگەنامەی نهێنی سەربازیی، داوە بە سەفارەتی ئەڵمانیا. زۆرلا هەمیشە لەو باوەڕەدا بووە، ئەو تۆمەتە راست نییە و هەڵبەستراو بووە، ئەم ئەفسەرە بەستەزمانە، تەنها لەبەر ئەوەی جوولەكە بووە، ئەو تاوانەی خراوەتە پاڵ. هەموو دەسەڵاتدارانی فەرەنساش، كاریان بۆ ئەوە كردووە یان پلانیان بۆ ئەوە داناوە، تۆمەتبارە راستەقینەكە بشارنەوە. چونكە نابێت و جوان نییە، بۆ نوخبەی دەسەڵاتداری فەرەنسا كە ناپاكەكە یان خائینەكە فەرەنسی ئەسڵ بێت!\nزۆرلا بەو بڕیارە رازینەبوو كە دەرحەق بە تۆمەتباركردنی داریفۆس درا، لەمبارەیەوە نامەیەكی كراوەی بۆ سەرۆكی ئەو كاتی فەرەنسا نووسی، نامەكە لە لاپەڕەی یەكەمی رۆژنامەیەكی رۆژانەی پاریس بڵاوكرایەوە و بووە یەكێك لە بەڵگەنامە هەرە گرنگەكانی مێژوی ئەدەب و سیاسەت. زۆلا بێ ترس و سڵەمینەوە، سەرزەنشتی دەزگاكانی فەرمانڕەوایی فەرەنسای كرد، بەتایبەت سەرزەنشتی بەرزترین سەركردەكانی سوپای فەرەنسای كرد، بەوە تۆمەتباری كردن رێگریی و بەربەست دەخەنە بەردەم دادپەروەریی و لایەنگری رەگەزپەرستی و دژ بەوانی دیكەن و بە شێوەیەكی ناڕەوا دژ بە داریفۆس كاردەكەن. ئەوە ترۆپكی ئازایەتی و بوێری رۆماننوسی فەرەنسی بوو كە لەو ساتەوەختەدا لە لووتكەی نەمریی ئەدەبیدا دەژیا، نەك تەنها لە فەرەنسا، بەڵكو لەو جیهانەشدا كە بە زمانی ئینگلیزی دەدوان. ئەم ناوبانگەی زۆرلا دوای بڵاوبوونەوەی رۆمانە مەزنەكەی بوو: (بنەماڵەی رۆگن- ال روغن- ماكار) كە گەشتبووە بیست بەرگ و تێیدا مێژوی فەرەنسای دەگێڕایەوە، لە سەردەمی ئیمپراتۆریەتی دوووەم و لە میانەی نەوەكانی ئەو بنەماڵەوە، وەرچەرخانە سیساسی و كۆمەڵایەتیەكان دەگێڕێتەوە.\nزۆرلا لەو بڕوایەدا بوو، دوای بڵاوبوونەوەی ئەو نامە كراوەیەی، بە تۆمەتی سوكایەتیكردن بە دەسەڵات و دادگا، تۆمەتبار دەكرێت. ئەوەش بۆ ئەو دەرفەتێكە- بە سوود وەرگرتن لە ناو و ناوبانگە ئەدەبییە بێ سنوورەكەی- ئەو بەڵگە و دەلیلانە بخاتە بەردەست رای گشتی كە بێتاوانی داریفۆسی ئەفسەر دەسەلمێنێت و تۆمەتبارە راستەقینەكە ئاشكرا دەكات. بە راستیش هەر ئەوە بوو روویدا، زۆلا تۆمەتبار كراو حوكمدرا، دادگا بەبڕی سێ هەزار فرەنك و زیندانیكردنی بۆ ماوەی ساڵێك حوكمیدا. جگە لەوە دادگا چیتر رازی نەبوو، چاو بە دۆسێی كێشەی داریفۆسدا بخشێنێتەوە كە لە زینداندا بەندكرابوو. زۆلا ویستی ژەهری زیندان بخواتەوە، واتە لە زیندان بمێنێتەوەو ببێت بە سوقرات-ێكی تازە. بەڵام خێزانەكەی و هاوڕێكانی، قەناعەتیان پێكرد، راكات بۆ بەریتانیا. لەوێ و لە میانەی نووسین لە رۆژنامەكانی فەرەنساوە، فشار بخاتە سەر حكومەتی بەریتانیا، تا دادگاییەكە دووبارە بكرێتەوە و سەرلەنوێ چاو بە دۆسێی كێشەكەی داریفۆس-دا بخشێنرێتەوە.\nئەو گەشتەی زۆلا بۆ لەندەن، یەكەم سەردانی نەبوو، پێشتر لە كۆنگرەی سەندیكای رۆژنامەنووسای بەریتانیا، وەك میوانی شەرەف پێشوازی لێكرابوو، ناوەندە رۆشنبیریی و كەلتوورییەكان پێشوازییان لێدەكردو خەڵكی هەڵپەیان بوو بۆ ناسینی و بۆ بینینی. بەڵام گەشتنی ئەمجارەی بۆ دۆفر، تاڵ و ناخۆش بوو، چونكە هیچ كەسێك لە پێشوازیكردنیدا نەبوو. دواجار بەتەنها و بەدڵێكی شكاوی خەمبارەوە، لە ژوری ئوتێلێكی پیس و پۆخڵی نزیك وێستگەی شەمەندەفەری فیكتۆریا، گیرسایەوە. دڵی بۆ پاریس لێیدەداو ترسی لەوە بوو دەسەڵاتدارانی فەرەنسا، بیگرن و رادەستی لەندەنی بكەنەوە.\nنووسەری كتێبی (دیارنەمانی زۆلا- اختفا‌و زولا)، لە میانەی چەندین شایەت و بەڵگەنامە و وێنەی فۆتۆگرافییەوە، وردەكارییەكی زۆر جوان و نایابی ژیانی رۆژانەی زۆلا لە لەندەن دەخاتەڕوو. هەر لە یەكەمین چركەساتی گەیشتنی و بەسەربردنی رۆژی یەكەمی بە كڕینی جل و بەرگی ژێرەوە، بۆ هاتوچۆو گواستنەوەی لە نێوان ئوتێل و شوقە ئینگلیزیە خراپەكاندا و دەستكردنی بە نووسینی رۆمانە تازەكەی (جارێكی دی- مرە اخری)، لەوێشەوە بۆ رۆشتن بە پێ یان بەسواری پاسكیل، بەنێو گەڕەك و كوچەو كۆڵانە هەژارنشین و ناخۆشەكانی لەندەن و سەرسوڕمانی بە چێشتخانەی ئینگلیزی و جوانی ئافرەتانی ئینگلیز.\nنووسەری كتێبەكە دەڵێ زۆلا لە پابەدبوونی بە بەهاكانی كۆماری فەرەنسا كە شۆڕشی فەرەنسی هێنابوویە ئاراو جێگیر كرابوون، كەسێكی چەپی ئازاد بوو. بەڵام پێدەچێت و وادیارە ئەو بەها پێشكەوتووانەی، لەگەڵ هەڵوێستی بەرامبەر بە ئافرەت نەدەگونجا. ئەو لە پاڵ هاوسەرەكەیدا، بە ئاشكرا مەعشوقێكی دیكەی هەبوو، لەم مەعشوقەی كوڕو كچێكی هەبوو، هاوسەرەكەی هیچی بۆ نەمابووەوە تەنها ئەوە نەبێت بەو واقیعە تازەیە رازیببێت و مامەڵەی لەگەڵدا بكات. زۆلا لەو نامە زۆرانەی كە لە لەندەنەوە دەینارد بۆ هاوسەرەكەی، بە وردی چاودێری و بەدواداچوونی بۆ فێربوون و پێشكەوتنی (جاكۆب)ی كوڕی لە خوێندنەكەیدا دەكرد، بەڵام لە بەرامبەر ئەمەدا، قەناعەتی بەوە بوو (دینیس)ی كچی، ببێت بە ژنی ماڵ و ببێت بە (هاوسەرێكی بچكۆلانەی نەرمونیان).\nنووسەری كتێبەكە دەگاتە ئەو بڕوایەی زۆرلا، لە بارودۆخە لەندەنییەكەیدا، نەیتوانیوە واقعی ژیانی رۆژانەی كۆنترۆڵ بكات- پێشتر زۆلا بەوە ناسرابوو كە مرۆڤێكی جدیی و تووندە- كەچی لە لەندەن وا دەردەكەوێت وەك ئەوەی بەراستی لە زینداندا بێت. ئەمە لە كاتێكدا بوو لە هەموو رۆژنامە گەورەكانی لەندەندا، وتارگەلێكی زۆری لەسەر نووسرا، تێیدا ئاماژەیان بە بوێری و ئازایەتیە بێ وێنەكەی دەكرد. ئەوەی نەهامەتییەكانی زۆلای زۆرتر كردبوو، شێوازی خواردنی گۆشت بوو لای ئینگلیزەكان، ئینگلیزەكان شتێكیان بەناوی خوێوە نەدەزانی، سەوەزەواتیان بێ رۆن لێدەنا، كێكییان بە میوەی گەرمەوە پێشكەش دەكرد.\nدوای ساڵێك لە ژیانی تاراوگە، بارودۆخی ناوخۆیی فەرەنسا گۆڕانی بەسەردا هات، ئەو كەسە ناپاكەی نهێنییە سەربازییەكانی فەرەنسای دابووە ئەڵمانیا، دانی بە تاوانەكەی خۆیدا نا. بەم شێوە لێبوردنێكی تایبەت بۆ داریۆفس دەركرا، بێ ئەوەی بێتاوانبوونی بۆ دەربكرێت و گەڕایەوە ناو ماڵ و مناڵی. بەوەش زۆلا توانی بگەڕێتەوە بۆ پاریس. بەڵام هەندێ ناوەندی بڕیار لە دەسەڵاتی فەرەنسا، هەرگیز لە زۆلا خۆشنەبوون، لەپای ئەو هەڵوێستە ڕوون و ئاشكرایەی لە كێشەی داریفۆس دا هەیبوو، گوایە ئەو هەڵوێستەی زۆلا، لە كبریائی ئەوانی دابەزاندووە. بەم شێوەیە دوای ماوەیەكی زۆر كورت، زۆلاو هاوسەرەكەی، لە ژووری نووستنەكەیاندا بە خنكاویی دۆزرانەوە، پێدەچوو كاری خنكاندنەكە بە دەستی ئەنقەست بووبێت، چونكە سەری دوكەڵكێشی ژورەكە داخرابوو. وەلێ لێكۆڵینەوەكانی پۆلیسی فەرەنسی، هیچ كەسێكی تۆمەتبار نەكرد. بەم شێوەیە ئەو ئەفسانەیەی ئەدەب، بە مردنێكی پێشوەخت و ئاڵۆز كۆتایی پێدێت و فەرەنسا و جیهانی لە قەڵەمێك بێبەش كرد، وەك شاخێك وابوو، هەموو شێوەكانی زوڵم و زۆرداری و رەگەزپەرستی رەتدەكردەوە.\nفەرەنسا دواتر هەستیكرد خاوەنی (انی اتهم ….)ی لەدەستداوە، هەر بۆیە دواتر تەرمەكەی دەگوێزرێتەوە بۆ گۆڕستانی نەمران و لەپاڵ فیكتۆر هیگۆو ئەلسكەندەر دۆما، بەخاك دەسپێردرێت. بەڵام رۆحی رەگەزپەرستی فەرەنسی كە زۆلا لە دژی دەجەنگا، هەرگیز بەخاك نەسپێردراو كۆتایی پێنەهات. بگرە بە شێوەیەكی چڕتر و خوێناویتر گەڕایەوە. بە تایبەت لە ساڵانی سییەكانی سەدەی بیستەم و جەنگی دووەمی جیهانیدا، لەژێر سایەی حكومەتی فیشی كە دەستی لەگەڵ نازییەكان تێكەڵ كردبوو. ئەمە جگە لە ئەڵقە هەرە خوێناوییەكەی ئەو رۆحی رەگەزپەرستییە كە لە میانەی جەنگی جەزائیر دەركەوت.بەڵام ئەوەتا وا جارێكی دی و سەرلەنوێ، روخسارە دزێوەكەی دەركەوتەوە، ئەویش لە میانەی مشتومڕی هەڵبژاردنی سەرۆكایەتی فەرەنسا كە زۆری نەما بوو كاندیدی راستڕەوی توندڕەوی فەرەنسا، كورسی سەرۆكایەتی كۆماری برایەتی و دادپەروەریی و یەكسانی، بەدەستبێنێت.\nكتێبی (دیارنەمانی زۆلا)، بێ هیچ گومانێك، كتێبێكی نایابە. وەلێ پێویستە دوورتر بخوێنرێتەوە لەوەی تەنها ژیاننامەی رۆژانەی پەنابەرێكی سیاسی دیكەیە. بگرە ئەوە پێشبینییەكی رەشبینە و وامان لێدەكات دووچاری دڵەڕاوكەیەكی موزمین ببین، بەوەی ئەوەی دیارنەماوە، بریتییە لەو رۆحی دادپەروەرییەی نموونەكەی لە زۆلادا بەرجەستە ببوو.\nسەرچاوە:الشرق الاوسط، یەك شەممە، 28 مایۆ 2017.


فه‌رمانده‌ی له‌شکری ئێران: له‌سه‌ر په‌ره‌پـێدانی به‌رنامه‌ی موشه‌کی به‌رده‌وام ده‌بین\nفه‌رمانده‌ی گشتی له‌شکری ئێران ده‌ڵێت وڵاته‌که‌ی له په‌ره‌پـێدانی به‌رنامه موشه‌کیـیه‌که‌ی به‌رده‌وام ده‌بێت و نابێت وڵاتانی دراوسێ و ناوچه‌که به هه‌ڕه‌شه‌ی دابنێن.\nئاژانسی ده‌نگ‌وباسی فارس ڕۆژی پـێنجشه‌ممه له زاری عه‌تاڵڵا سـاڵحی بڵاویکرده‌وه که گوتویه‌تی له داهاتوودا به‌رنامه موشه‌کیـیه‌که زیاتر په‌ره‌ی پـێده‌درێت تاوه‌کو موشه‌که‌کان به‌هێزتربن و به وردتر له ئامانجه‌کانیان بده‌ن.\nپاشان گوتویه‌تی هیچ گرنگیـیه‌ک به بڕیاره‌کانی دژی ئێران ناده‌ن و پـشـتگوێیان ده‌خه‌ن. ده‌ڵێت ئه‌مه پـێشـێلکردن نیـیه بۆ ڕێکه‌وتنه ناوکیـیه‌که، ئه‌وه‌ی ئێران له‌گه‌ڵ کۆمه‌ڵی نێوده‌وڵه‌تی پـێی گه‌یشت.\nهه‌رچه‌نده مانگی ڕابردوو سزاکانی سه‌ر ئێران سووککران، به‌ڵام هێشتا له نێوان تاران و واشنتن ناکۆکی هەن سه‌باره‌ت به به‌رنامه موشه‌کیـیه‌که‌ی ئێران که مه‌ترسی هه‌یه بگاته ئه‌و ئاسته‌ی بتوانرێت بۆمبی ناوکی لێببه‌سترێت.\nبه سووککردنی سزاکان ده‌یان ملیار دۆلار ده‌گه‌ڕێنه‌وه نێو خه‌زێنه‌ی ده‌وڵه‌تی ئێران، ئه‌مه‌ش یارمه‌تیدەری دەبێت لە پەرەپێدانی ئەم جۆرە بەرنامانە.


ویژدانێ کە پارتیمان پێدەناسێنێ و ئاگادارماندەکاتەوە!! … تاڤگەسابیر – Dengekan\nبە پلەیەك پارتی ئەو وڵاتە کۆنترۆڵدەکا و داغانی دەکا ، کە ئەو ئەڵتەرناتیڤانەش . کە گوایا نەیارانی ئەو سیستەمە دەیخەنەڕوو خودی ئەو ئەڵتەرناتیڤانە چەند هێڵکەوە بەخودی پارتیەوە ، وەکو ئایدیۆلۆژیایەکی گشتگیرو ، وەکو ئەندازەی کۆمەڵایەتی بەستراونەتەوەو بگرە لە زۆر شوێندا خودی نەیارانی پارتی پێبزانن یا نە ، وەکو پارتی قسە دەکەن جا فایکیان هەبێت یاخود نە، واتە فایلدار و بێ فایل هەر پارتین، بەواتایەکی دی پارتی نەیارانی خۆی لە هەموو توانایەکی عەقڵی دابڕیوە تاکو نەتوانن بیر لە ئەلتەرناتیڤێکی دیکە بکەنەوەو بەڕاستی دژ بە پارتی بوەستنەوە، لەسەر ٢٧ ساڵی رابردوو دەتوانین بە” کتێب” قسان بکەین قسە کردنێك لەسەر ئەو گەمژەیەتیە سیاسییەی ، کە لەو ماوەیەدا خۆی پەخشکردۆتەوە لە بێئاگایی مرۆڤی کورد لە سیاسەت و لەفیکر ” بەتایبەتی نەیارانی پارتی ئینجا ئەوانەش ، کە لەدەرەوەی وڵات گەڕاونەتەوە” ئینجا قسەکردن لەسەر درێژەپێدان بەرەوت و هەڵسوکەوتی پارتیانە لەمەڕ کۆمەڵێ کێشە و پەخشبوونەوەی پارتی لە گۆڤارو رۆژنامەکاندا گەر بوار هەبوایە دەمانتوانی بەنمونەوە ئەم ئەرگومێنتەمان بسەلمێنین ، بەڵام بائاماژدە بەیەك رەهەندی پارتی بکەین ، کە خۆی لەپەرستنی سەرۆك یاکەڵتی کەسایەتیدا دەبینێتەوە.\nPrevious دەربەندیخان بوە بەشاری شێرپەنجە! … تاهیر حاجی حەسەن\nNext ئێمە واین برالە … ئاکۆ محەمەد سابیر


زانیاری لەسەر یاری Ghost of Tsushimaی نوێ – کەی ئای تی ئێن\nباسی هەفتە 12, حوزه‌یران 2018\nیەکێکە لەو یارییانەی جیهانەکەی کراوەیە و لە جۆری Adventure واتا گەڕان و دۆزینەوە لە نەخشەکەدا. کۆمپانیای Sucker Punch گەشەپێدەری یارییەکەیە و ساڵی پار لەلایەن کۆمپانیای سۆنییەوە بۆ پلەیستەیشن ٤ نمایشکرا و تەنیا بۆ ئەو سەکۆیەش بەردەست دەبێت. وە ئەمڕۆش یاریپێکردنێکی لە کۆنگرەی E3ی کۆمپانیای سۆنی بڵاوکرایەوە.\n[su_youtube url=”https://www.youtube.com/watch?v=MUz539AeC5Y” width=”500″ height=”300″]\nچیرۆکی یارییەکە دەگەڕێتەوە بۆ ساڵی ١٢٧٤، کاتێک ئیمپڕاتۆریاتی مەغۆلەکان دەستییان بەسەر دوورگەیەک لە تسوشیما گرتووە کە دەکەوێتە یابان. لێرەوە دەست پێدەکات، مەغۆلەکان کوشتار و تاڵانی زۆر دەکەن و، سامورایەکان پارێزەری تسوشیمان. کەواتە ڕۆڵگێرێ یارییەکە سامورایەکە کە تۆڵە دەسێنێت و بە ناوچەکان دەگەڕێت تا شەڕی پێچەوانە بکات، بەڵام هەموو ئەمانە بە تاکتیک دەبێت، ئەگەر نا بردنەوە ئەستەمە. دەبیتە تارمایی تسوشیما و ئازادی دەگەڕێنیتەوە.\nئەسپ و شمشێر لە ئامڕازەکانە بۆ ئەوەی ئاسانکاری بکات لە گواستنەوە و شەڕکردن. ئەمەش یاریپێکردنی یارییەکە:\n[su_youtube url=”https://www.youtube.com/watch?v=FhqTNAlErQc” width=”500″ height=”300″]\nگرافیکی یارییەکە سەردەمییانەیە و خاوەنی کاریگەری ناوازەیە کە بینینێکی جوان بۆ یارییەکە دەردەخات. پشتگیری لە ڕوونی 4k دەکات کە بەرزترین ڕوونی دەداتە یارییەکە.\nلە مانگی ١٢ی ئەمساڵ تەنیا بۆ سەکۆی پلەیستەیشن ٤ بڵاودەکرێتەوە.\nتاگەکان بەهێزترین یاریەکان پلەیستەیشن پلەیستەیشن ٤ سۆنی گەرمترین هەواڵ یاری


دۆسیەكەی فەرهاد پیرباڵ داخرا\nخاوەنی ماڵی وەفایی رایگەیاند" لە فەرهاد پیرباڵ خۆشبووەو دۆسیەكەی كۆتایی هات".\nئەمڕۆ چوارشەممە سۆران عەزیز، خاوەنی ماڵی وەفایی بۆ چاپ و بڵاوکردنەوەی کتێب ڕایگەیاند" لە دانیشتنی ئەمڕۆی دادگا لەبارەی کەیسی سووتاندنی ماڵی وەفایی لەلایەن فەرهاد پیرباڵەوە، داوام لە دادوەرەکە کرد د. فەرهاد لەو قەفەسە بهێنێتە دەرەوە کە تاوانباری تێدا دەوەستێنن".\nئاشكراشی كردووە "فەرهاد داوای لێبوردنی کردو منیش لێی خۆش بووم".\nوتیشی" ئەوانەی بارمتەیان بۆ د. فەرهاد دانابوو بۆ ئەوەی لە زیندان بێتە دەرەوە بارمتەکانیان کشاندبۆوە و دەبوایە دوای بڕیاری دادوەر بگیرێتەوە، بەڵام پیرباڵ لە بەردەم دادوەر داوای لیبوردنی لێ کردم لەوەی ئەو کارەی بەرانبەر ماڵی وەفایی کردووە و منیش لێی خۆشبووم و سکاڵاکەم کشاندەوە".\nسۆران عەزیز لەكۆتایی نوسینەكەیدا ئەوەشی نووسیوە "من تا کۆتا سنوور لەم کەیسەدا لێبوردەبووم و دواجاریش هەر بەم شێوەیە مامەوەو لەمڕۆوە بەنووسراوێک کەلەبەردەمی حاکمدا هەیە و بەچەند وێنەیەک ئەم کەیسە کۆتایی هات".\nئەوە لەكاتێكدایە كە مانگی نیسانی 2019، لەلایەن دكتۆر فەرهاد پیرباڵ، نووسەر و مامۆستای زانكۆ، ماڵی وەفایی لەهەولێر سوتێنراو دەستگیرا، بەڵام دواتر بە كەفالەت ئازاد كرا.


Ö:: " حاجى گوڵاوى کێیه "\nنووسینی: هێژا مه‌نگوڕ\n" حاجى گوڵاوى کێیه "\nله ماوه‌ى 27 ساڵ خه‌باتى پڕ له شانازى نه‌ته‌وایه‌تى گه‌ڵى کورد له رۆژهه‌ڵاتى کوردستان، به دژى ره‌ژیمى کۆنه‌په‌ره‌ست و دژه مرۆڤى کۆمارى ئسلامى دا، زۆر رۆڵه‌ى ئه‌مه‌کناس و قاره‌مان شه‌رافه‌تمه‌ندانه له گۆره‌پانى ئه‌و شۆرشه دا حزووریان هه‌بوه، هێندێکیان سه‌ر به‌رزانه گیانى پاکیان فیداى نیشتیمان کردو و هێندێکیشیان ئێستاش حزووریان هه‌یه! و به ته‌وژم و گوڕى زیاتر له رابردوو خه‌بات ده‌که‌ن. من وه‌ک خۆم دژى پێهه‌ڵاوتن و ته‌وسیف کردنم!! به‌ڵام چ قه‌یدى ئێمه‌ش وه‌کو نه‌ته‌وه‌کانى تر به قاره‌مان و یه‌که پیاوانى وڵات پارێزى خۆمان هه‌ڵ بڵێین و بۆ مێژوو ناویان تۆمار بکه‌ین. بێ گومان ئه‌و داستانه حه‌ماسیانه‌ى که بست به بستى ئه‌و خاکه و دوندى شاخه‌کان و به‌ر بێڵایى خانوبه‌ره گڵه‌کان شاهیدیان بۆ ده‌ده‌ن، ئه‌گه‌ر له چوار چێوه‌ى ده‌قى ئه‌ده‌بى دا دارێژرین هیچیان له داستانى قاره‌مانیه‌تى رۆسته‌م و چیگواره که‌متر نیه.!! ئێمه داستانه نه‌ته‌وه‌یه‌کانى سه‌ده‌ى هاوچه‌رخمان به ناوى موقه‌دده‌سى پێشمه‌رگه رازاوه‌ته‌وه. که‌واته هه‌ر چه‌ند به‌و ناوه هه‌ڵبڵێین هێشتا که‌مه!؟. زۆر له‌و که‌ڵه پیاوانه هه‌روا له نێومان دا ماون و ئێستاش دڵیان بۆ ئازادى و سه‌ربه‌ستى وڵاته‌که‌یان لێده‌دات. ئه‌وان گه‌وره‌ن. ئه‌وان شایانى هه‌موو شتێکن. ئه‌وان شایانى ستایشن!. له‌وانه‌یه تۆزێک ناشیرین بێ که یه‌کێک هه‌ستێ خۆى باس له قاره‌مانیه‌تى خۆى بکات و به شان و پیلى خۆى هه‌ڵ بڵێت. به‌ڵام خۆ ئێمه‌ى خامه به ده‌ست ده‌توانین له دووتوێى چه‌ند لاپه‌ره‌یه‌ک گۆشه‌یه‌ک له داستانى بێ کۆتایى ژیانى شۆرشگێریان بنه‌خشێنین. مه‌سه‌لێک هه‌یه ده‌ڵێن: ئێمه ( زیندوو کوژى مردوو په‌ره‌ستین). راست وایه، زۆر له خۆشه‌ویستان و نزیکانمان تا لێمان دوور نه‌که‌ونه‌وه یا بۆ هه‌میشه ماڵئاوایمان لێ نه‌که‌ن به شێوه‌ى پێویست قه‌دریان ناگرین.\nبه‌ڵام من رام وایه که به‌راستى ئه‌وه‌ى شایانى ستایش و رێز لێ گرتنه ده‌بێ هه‌تا له ژیان دایه رێزى لێ بگیرێ .ده‌با ئه‌و تلمسه بشکێنین و ئه‌و رۆڵه نه‌به‌ز وخۆراگرانه له به‌رامبه‌ر داگیرکه‌ران ودووژمنان دا زه‌ق بکه‌ینه‌وه. یه‌کێک له‌و شۆرشگێره به وه‌جانه‌ى که ناوى بۆته ره‌مزێک بۆ دۆست و دوژمن " حاجى گوڵاوى "یه. ناوبراو ساڵى (1333 )ى هه‌تاوى ( 2654)ى کوردى به‌رابه‌ر به ( 1954)ى زایینى له یه‌کێک له گونده قاره‌مان په‌روه‌ره‌کانى رۆژهه‌ڵاتى کوردستانى ناوچه‌ى به‌رى نه‌ڵێن سه‌ر به شارى پیرانشار به ناوى ( هه‌نگه‌وێ ) له دایک بوه. کاک حاجى له گه‌ڵ بوژانه‌وه‌ى شۆرشى نوێى حیزبى دێموکراتى کوردستان له ساڵى 79ى زایینى دا، ده‌ستى دایه چه‌کى پڕ له شانازى پێشمه‌رگایه‌تى و وێڕاى رۆڵه‌کانى دیموکرات بوێرانه به گژ شه‌مشه‌مه کوێره‌کانى کۆمارى ئیسلامى داچۆوه. کاک حاجى هه‌ر له سه‌ره‌تاى بوونى له نێو ریزه‌کانى پێشمه‌رگه دا تواناى ده‌ست و تفه‌نگى که‌وته سه‌ر زمانى دۆست و بێگانه و هاوڕێیانى. من ئه‌و ده‌م که له رۆژهه‌ڵاتى کوردستان بووم زۆر جار ناوم بیستبو و داستانى ئه‌و شۆرشگیره‌م ده‌بیست که زار به زار ده‌گوازرایه‌وه ناو دڵى خه‌ڵک. یه‌کێک ده‌یوت، یادى به خێر تا حاجى گوڵاوى له مه‌نته‌قه بوو عه‌جه‌م ده‌یوێرا له کانیاوى کوردستان ئاو بخواته‌وه. یه‌کێکى‌تر ده‌یوت: هه‌ر که هه‌واڵى بوونى حاجى گوڵاوى له ناوچه بڵاو بوبایه‌وه، ده‌ره‌جه‌داره‌کانى ره‌ژیم مره‌خه‌ستیان( ئیجازه) وه‌ر ده‌گرت و له ناوچه دوور ده‌که‌وتنه‌وه. ئه‌وه‌ىتریان ده‌یوت: له نێو هێزه‌کانى ره‌ژیم دا شایعه کرابوو که، حاجى گوڵاى 4 ده‌ستى هه‌یه.!!! ئه‌وانه و سه‌دان داستانى تر...هتد.\nبه‌راستى که مرۆڤ له ئه‌و داستانانه له‌زارى پیره دایک و باوکان ده‌بیسیت که به چ حه‌ماسه و جورئه‌تێک ده‌یگێرنه‌وه وره‌ى به‌رز ده‌بێته‌وه و هه‌ست ده‌کات که قسه‌ى پێیه بۆ کردن له به‌رامبه‌ر دوژمنان و داگیرکه‌ران دا. من پێش ئه‌وه‌ى کاک حاجى ببینم، زۆر شتى ترم له سه‌ر ئه‌و بیستوه که هێند زۆرن ده‌توانرێن هه‌وێنى رۆمانه‌کان بن.!! خه‌ڵکى ناوچه‌ى مه‌نگورایه‌تى به‌رده‌وام باس له پیاوه‌تى و غیره‌ت و مێهره‌بانى بێ‌وێنه‌ى ئه‌و رۆڵه نه‌به‌زه ده‌که‌ن. حاجى گوڵاوى دار و پچکى کوردستان نه‌ماوه که له گه‌ڵ هاورێیانى به سه‌رى نه‌که‌نه‌وه و حه‌ماسه‌ى تێدا نه‌خوڵقێنن. ناوبراو له ماوه‌ى پێشمه‌رگایه‌تى دا ئه‌وه‌نده بیر تیژ و ده‌ست و برد و کارا بوو که تا پڵه‌ى فه‌رمانده هێزى سه‌رکه‌وت. ئه‌و شۆرشگێره جیا له ناوبانگى بوێرانه و له خۆبردوویى له مه‌یدانى خه‌بات دا، خاوه‌نى ده‌نگێکى هونه‌رى تایبه‌تیشه که ده‌نگى حه‌یرانه‌کانى حاجى گوڵاوى هه‌رده‌م له بن رسته‌کانى ره‌شماڵان دا ساتێک حه‌سانه‌وه‌ى بۆ هاورێیان و شه‌نگه بێریان به دیارى هێناوه. ده‌نگى قاسپه‌ى خاسه که‌و له گه‌ڵ شنه‌ى فێنکى سه‌ر ڕۆنو و بۆنى سوێسنه و هه‌ڵاڵى کوێستانه‌کانى بنارى قه‌ندیل و شه‌رگه و هه‌وار باسک و مێرگژان و کانیه زه‌رد و سێکۆ و سپى سه‌نگ، تێکه‌ڵ له گه‌ڵ نه‌واى حه‌یرانى حاجى گوڵاوى چۆته ناو دڵان و بۆته ره‌مزێک بۆ به‌رز بونه‌وه‌ى وره‌ى خه‌ڵکى ناوچه و هه‌ر ئه‌وش بۆته هۆى ئه‌وه‌ى که قه‌ت شۆرش له نێو دڵى خه‌ڵکى ئه‌و ناوچه‌یه‌دا به‌ره‌و کزى ناروا تا وه‌دى هاتنى خه‌ونه‌کان. پاش راگرتنى خه‌باتى چه‌کدارى به هۆى گۆرانى بارودۆخى ناوچه و باشوورى کوردستان، حاجى گوڵاوى که ده‌ستى به" ماشه‌ى تفه‌نگ چه‌کاندن" به‌ره‌و رووى دوژمنان را هاتبوون نه‌یتوانى ته‌حه‌مولى بارودۆخه بکات وناچار رووى کرده هه‌نده‌ران هه‌ر وه‌ک زۆر له هه‌واڵانى ترى. ئه‌م ساڵ(2007) له گه‌رانه‌وه‌ى بۆ کوردستاندا چاوم پێى که‌وت و چه‌ند ساتێک به یه‌که‌و دانیشتین و له نزیکه‌وه حاجى گوڵاوى ناو داستانه‌کانم دیت.!! له پێش هه‌موو شتێک دا وتى: دروست یه‌ک رۆژ دواى گه‌رانه‌وه‌م بۆ کوردستان به‌داخه‌وه حیزب دووله‌ت بوو که به‌راستى دڵى هه‌ژاندم و تا راده‌یه‌ک سه‌فه‌ره‌که‌ى لێ ناخۆش کردم. له‌و چاوپێکه‌وتنه‌دا ناوبراو زۆر باسى له گرینگى هه‌بوونى شۆرشگێرى راسته‌قینه له ناو دڵى میلله‌ت دا بۆکردم و چه‌ندین بیره‌وه‌رى سه‌رده‌مى خه‌باتى چه‌کدارى بۆ گێرامه‌وه که به راستى مچورک به له‌ش دادێنێ که باس له خۆى وهاورێیانى ئه‌و سه‌رده‌مى ده‌کات. کاک حاجى له قسه‌کانى دا زۆر باسى له شێوه‌ى هه‌ڵس‌وکه‌وتى شۆرشگێر له گه‌ڵ خه‌ڵکدا بۆ کردم و وتى: شۆرشگێر ده‌بێ خۆى به خزمه‌تکارى خه‌ڵک بزانێ. ده‌بێ شۆرشگێر به‌نه‌رم ونیانى و له رووى عه‌قڵ و لێکدانه‌وه له گه‌ڵ خه‌ڵک دا هه‌لس‌وکه‌وت بکات. ئه‌و وتى: بیره‌وه‌رى تاڵ و شیرینم زۆرن که له گه‌ڵ هاورێیان له ناوچه دا ته‌جروبه‌مان کردوون و باسى له شه‌هید بوونى هاورێیانى ده‌کرد له به‌ر چاوى خۆى که شه‌هید بوونى هاورێ ئه‌حمه‌د زه‌ینى به یه‌کێک له تاڵترین بیره‌وه‌ریه‌کانى وه‌سف کرد. کاک حاجى ده‌ڵى: ئه‌شکه‌وت و نوا و دۆڵى ناوچه‌کانى به‌ری‌مێرگان و نه‌ڵێن و ده‌شتى لاجان و مامه‌شایه‌تى و سوێسنایه‌تى و برادۆست و له‌ندى شێخان و سامره‌ند نه‌ماون که نه‌یگه‌ڕێم، له گه‌ڵ هاورێیانم پێ له سه‌رپشتى دایکى نیشتیمان دانه‌نێین. ئێمه که له ماڵێک وه‌ژوور ده‌که‌وتین و ده‌مانویست بۆ چه‌ند ساتێک له‌وێ بحه‌سێینه‌وه، ده‌مان دیت که چۆن پێشوازیمان لێ ده‌که‌ن و پێمان راده‌گه‌ن و به دیتنى پێشمه‌رگه خه‌ڵک چاو و دڵى روون ده‌بۆوه هه‌ستمان به گه‌وره‌یى ده‌کرد و به وره‌ى به‌رزتر له جاران خۆمان ساز ده‌کرد بۆ به گژدا چوونه‌وه‌ى دوژمنان. ئه‌و وشه‌ى پیرۆزى پێشمه‌رگه‌ى به‌رز نرخاند و وتى: هه‌ر چه‌ند باس له گه‌وره‌یى ومه‌زنى پێشمه‌رگه بکه‌ى هێشتا که‌مه چۆن پێشمه‌رگه تاقیکرنه‌وه‌ى خۆى داوه و سه‌ربه‌رزانه ده‌رچووه و بۆته پشت و په‌ناى خه‌ڵکى کوردستان. ناو براو هیواى خواست که رۆژێک له رۆژان هیوا و ئاواتى بێته دى، وێراى هیوا و ئاواتى هه‌موو رۆڵه شۆرشگێره‌کانى کوردستان. شایانى باسه که کاک حاجى په‌نابه‌رى سیاسى له وڵاتى ئه‌مریکایه و ئێستا به‌رپرسى کۆمیته‌ى حیزبه له شارى " نه‌شویل، ئیاله‌تى ته‌نسى". ئاخیر وته‌ى به‌رێز حاجى گوڵاوى له‌و چاو پێکه‌وتنه دا ئه‌وه بوو که وتى: ئه‌گه‌ر رۆژێک له رۆژان کوردستان( رۆژهه‌ڵات) ئازاد بێ، من وه‌کو جاران بگره به وره‌ى به‌رزتریش هه‌ر له گۆره‌پانى شۆرش دام و هه‌موو ئامریکام به مۆر و قه‌باڵه‌وه بده‌نێ به ئازادى کوردستانى ناده‌م.


ژمارەی کاندیدە کوردەکان بۆ لیستە عەرەبییەکان بلاو کرایەوە\nئه‌م بابه‌ته 2176 جار خوێنراوه‌ته‌وه\n56 كاندیدی كورد لە ناو پارت‌و قەوارە عەرەبییەكاندا خۆیان بۆ هەڵبژاردنی پەرلەمانی عێراق كاندید كردوە‌و لە شارەكانی هەرێم بانگەشە بۆ قەوارەكانیان دەكەن.\nلەرێگەی كاندیدانی كوردەوە لیست‌و قەوارە عەرەبییەكان هەوڵی بەدەستهێنانی دەنگی هاوڵاتیانی كورد دەدەن بۆ هەڵبژاردنی ئەنجومەنی نوێنەرانی عێراق كە بڕیارە لە 12ی ئایاری 2018 ئەنجام بدرێت.\nهاوپەیمانیەتی سەركەوتن بەسەرۆكایەتی حەیدەر عەبادی سەرۆك وەزیرانی عێراق، بە 24 كاندید لەهەر سێ پارێزگاكەی هەرێمی كوردستان بەشداری هەڵبژاردنەكان دەكات، كە 9 كاندیدیان لەپارێزگای هەولێر‌و 9ی تریان لەپارێزگای سلێمانی‌و شەش كاندیدیشیان لەپارێزگای دهۆكن.\nرەوتی نیشتمانی حیكمەش بەلیستێكی سەربەخۆ لەپارێزگای سلێمانی بەشداری دەكات كە 17 كاندید لەخۆدەگرێت‌و هەروەها لەناو ڕەوتی نیشتمانی هۆزەكانی عێراقیشدا شەش كاندیدی كورد هەن.\nسەركردەیەكی ڕەوتی نیشتمانی حیكمە بەشداریكردنی لیست‌و قەوارەی عەرەبی لەپارێزگاكانی كوردستان بەدیاردەیەكی نامۆ نابینێت بەوپێیەی هەرێمیش لەچوارچێوەی عێراقێكی "یەكگرتوودایە".\nحەبیب تەرەفی، سەركردە لەرەوتی نیشتیمانی حیكمە بە (ژیان)ی وت "یەكێتی نیشتمانی عێراق پێویستی بەو جۆرە لەكاندیدكردنە هەیە لەسەرجەمی پارێزگاكانی عێراق بەبێ جیاوازی".\nوتیشی"پێویستە بەرنامەیەك بۆ سەرجەمی عێراقییەكان هەبێت نەك بەتەنها بۆ سوننەو شیعە یان كورد، بابەتی پشكداری مەزهەبی‌و میللی كە لەساڵی 2003 داهێنرا بووە هۆی ئەوەی عێراق رووبەڕووی ئەم دۆخەی ئێستا بكاتەوە".\nبەبڕوای تەرەفی عێراق پێویستی بە قەوارەی نیشتمانی هەیە نەك مەزهەبی یان نەتەوەیی.\nهەروەها هاوپەیمانی نیشتیمانی بە 9 كاندیدی كورد بەشداری هەڵبژاردنەكانی هەرێم دەكات كە 5 كاندیدیان لەپارێزگای هەولێر‌و چواریان لەپارێزگای سلێمانییە.\nسەركردەیەكی هاوپەیمانی نیشتیمانی لەو بڕوایەدایە كورد بناغەی گەلی عێراقەو ناكرێت كورد وەك لەدەرەوەی بازنەی دەوڵەتی عێراق لێی بڕوانرێت.\nكازم شەمەری، سەركردە لە هاوپەیمانی نیشتمانی بە (ژیان)ی وت "بەشداریكردنی قەوارەو لیستە عەرەبییەكان لەهەرێمی كوردستان لەو چوارچێوەیەدا بووە كە هاوپەیمانی نیشتمانی جیاوازی لەنێوان هاوڵاتیان ناكات چ ئەوانەی لەهەرێمی كوردستان چ هاوڵاتیانی تری پارێزگاكانی عێراق".\nوتیشی "بەشداریكردنی قەوارەو لیستە عەرەبییەكان لەهەرێم كاریگەری نابێت لەسەر دەنگی لیستە كوردییەكان وەك چۆن پارتە كوردییەكان لە بەغدادی پاریتەخت‌و شارەكانی تر بەشداری هەڵبژاردنەكان دەكەن".\nشەمەری پێشبینی دەكات لەپارێزگاكانی كوردستان لەرێگەی ئەو كاندیدە كوردانەیان كە خاوەن پێگەی كۆمەڵایەتی‌و سیاسی باشن لەهەرێم كورسییەك بۆ دوو كورسی بەدەستبهێنن.


بۆچی ئیندۆمی زیانی تەندروستی هەیە؟\nئیندۆمی، ئەو خواردنە ئامادەکراوەی کە لەم سەردەمەی ئێستادا لە تەواوی بازاڕ و مارکێتەکان دەفرۆشرێت و خواستێکی زۆریشی لەسەرە، لە کاتێکدا زیانی هەیە و تەندروست نییە، لەمبارەیەوە پسپۆڕی زانستی خۆراک و نه‌شته‌رگه‌ری گشتی، هاوکات ئه‌ندامی کۆلیژی ئه‌مریکی بۆ زانستی خۆراک د.کامەران رەسول ژاژڵەیی رونکردنەوە دەدات:\nئایا ئیندۆمی ده‌بێته هۆی شێرپه‌نجه؟\nله ئێستادا به‌شێکی زۆر له هاوڵاتیان به تایبه‌ت مناڵان و مێردمناڵان له هه‌فته‌یه‌کدا چه‌ند جارێک ئیندۆمی ده‌خۆن، کۆمه‌ڵێکی به‌رچاویش بووەته ژه‌مێکی سه‌ره‌کی ڕۆژانه‌یان، به‌ڵام زۆربه‌یان نازانن که چه‌ند زیانێکی هه‌یه بۆ سه‌ر ته‌ندروستیان به تایبه‌تی بۆ مناڵان.\nزیانه ته‌ندروستیه‌کانی ئیندۆمی :\n1-زیادبوونی کێش و قه‌ڵه‌وی و کۆنیشانه‌ی ئێکس، چونکه بڕێکی زۆر له کاربۆهێدرات و چه‌وری تێدایه و ده‌وڵه‌مه‌نده به وزه.\n2- که‌می ڤیتامین و کانزاکان، چونکه ئیندۆمی به‌وه پێناسه ده‌کرێت که خواردنێکە ته‌نها تێرت ده‌کات بێ ئه‌وه‌ی پێکهاتە به سووده‌کانی خۆراکی تێدا بێت.\n3-که‌م خوێنی و که‌می مادده‌ی ئاسن.\n4-دواکه‌وتنی گه‌شه‌ی منداڵ و زیادبوونی ئه‌گه‌ری کورتی باڵا له منداڵ و مێرد منداڵان، ئه‌گه‌ر ڕۆژانه یان هه‌فته‌ی چه‌ند جارێک بخورێت.\n5-که‌می ته‌رکیز و دابه‌زینی ئاستی خوێندنکار له قوتابخانه، زوو شت له بیرچوونه‌وه.\n6-زیادبوونی ئه‌گه‌ری نه‌خۆشی ئه‌لزەهایمه‌ر و پوکانه‌وه‌ی خانه‌کانی مێشک.\n7-زیادبوونی ئه‌گه‌ری به‌رزی ئاستی کۆلیستڕۆڵی خراپ و چه‌وریه سیانیه‌کان له خوێن دا.\n8-زیادبوونی ئه‌گه‌ری تووشبوون به به‌رزی فشاری خوێن و نه‌خۆشی شه‌کره و نه‌خۆشیه‌کانی دڵ، هەربۆیە ئه‌و که‌سانه‌ی ئه‌م نه‌خۆشیانه‌یان هه‌به نابێت بیخۆن.\n9-زیادبوونی ئه‌گه‌ری سه‌رئێشه و دڵ تێکهه‌ڵهاتن و دڵته‌نگی و زوو تووڕه‌بوون، خه‌مۆکی و دڵه‌ڕاوکێ.\n10-زیادبوونی ئه‌گه‌ری قه‌بزی و ئاکامه‌کانی وه‌ک مایه‌سیری، خراپتربوونی نیشانه‌کانی ته‌هیجی کۆڵۆن و دڵه‌کزێ.\n11-هەندێک توێژینه‌وه ئاماژه به‌وه‌ده‌که‌ن که زیانی هه‌یه بۆ گورچیله و جگه‌ر، به‌ڵام لێکۆڵینه‌وه‌ی زیاتر پێویسته.\nئیندۆمی هیچ مادده‌یه‌کی تێدانییه ڕاسته‌وخۆ ببێته هۆی شێرپه‌نجه، ئه‌گه‌ر به‌پێی ستانداره جیهانیه‌کان دروست کرا بێت، به‌ڵام زۆر خواردنی ده‌بێته‌هۆی قه‌ڵه‌وی و زۆری کێش و که‌می ڤیتامین و کانزا و مادده ڕیشاڵیه‌کان، هەربۆیه ڕه‌نگه ببێته هۆی زیادبوونی ئه‌گه‌ری چه‌ند جۆرێک له شێرپه‌نجه.\nپزیشکه پسپۆڕه‌کانی زانستی خۆراک هۆشداریدەدەن، که نه‌خۆرێت و نه‌درێت به منداڵ و مێردمنداڵان، واباشتره ئەگەر ئارەزووش لە خواردنی هەبوو، بە رێژەیەکی زۆر کەم بێت له مرۆڤی سه‌روو 18ساڵ به مه‌رجێک نه‌خۆشی درێژ خایه‌نی نه‌بێت.\nئه‌م بابه‌ته 33092 جار خوێنراوه‌ته‌وه


پەنابەران لەدانمارک پێیان گوتراوە "سوید وەرتان ناگرێت" - Radio Sweden Kurdish - ڕادیۆی سوید - Radyoya Swêdê | Sveriges Radio\nwêne: Hewa Abdelzadeh/Sveriges Radio\nپەنابەران لەدانمارک پێیان گوتراوە "سوید وەرتان ناگرێت"\nبڵاو کرایه‌وه torsdag 10 september 2015 kl 14.08\nبەردەوام ڕیژەیەکی بەرچاو پەنابەر بەڕٶژ و شەو لە دانمارکەوە دێن بۆ وێستگەی شەمەندەفەر لە شاری ماڵموێ. لە ڕۆژی سێشەممەوە کارمەندانی دەزگای کۆچ لەم وێستگەیە ئامادەن و زانیاریی بە پەنابەران دەدەن. کەریمە ئەبو-گەبال بۆ بەشی کوردی ڕادیۆی سوید باس لەوە دەکات کە دەنگۆی ئەوەی کە سوید پەنابەران وەرناگرێت بڵاوبۆتەوە.\nئەبو-گەبال دەڵێ ئێمە بۆ ئەوە لێرەی تا زانیاریی بە پەنابەران بدەین کە ئێمە هەین، هاوکاری ئەوانە دەکەین کە دەیانەوێ داوای پەنابەری بکەن. چوونکە دەنگۆیەک بڵاوبۆتەوە کە گوایە ئێمە وەک دەزگای کۆچ ناتوانێت پەنابەرانی تازەهاتوو وەرگرین. ئەمەش هیچ ڕاستی تێدا نییە. ئێمە هەموو ئەوانە وەردەگرین کە دێن داوای پەنابەری دەکەن، بەرنامەڕیزیمان کردووە و ئامادەگیمان بۆ ئەوە هەیە.\nلە وێستگەی شەمەندەفەر لە ماڵموێ ئەم حەوتووە بەردەوام خەڵکی خۆبەخش ئامادەبوونە و لەوێ هاوکاری و ڕێنوێنی پەنابەرانی تازەهاتوو دەکەن. هاوکات لە ڕٶژی سێشەممەوە دەزگای کۆچیش لەم وێستگەیە ئامادەیە. چەندین کارمەندی دەزگای کۆچ لەوێ ئامادەن و بەپێی پێویست هاوکاری پەنابەران دەکەن.\nوەکی کەریمە ئەبو-گەبال باسی دەکات، دەنگۆیەک بڵاوبۆتەوە لەسەر ئەوەی کە سوید پەنابەر وەرناگرێت. پێش ئەم وتووێژە لەگەڵ کارمەندی دەزگای کۆچ توانیمان لەڕێگای هێڵی تەلەفۆنەوە پەیوەندی بەو پەنابەرانەوە بگرین کە لەناو ئەو شەمەندەفەرەن کە لەلایەن پۆلیسی دانمارک ڕێگیری لێکراوە و ڕیگای پێنەدراوە لە ڕوێدبی بەرەوە کۆپێنهاگێن بڕوات.\nلەگوێن پەنابەرانەوە، کە هەندێکیان کەسوکاریان لەشاری ماڵموێن و چاوەڕوانیان دەکەن، لەلایەن پۆلیسی دانمارکیەوە پێیان گوتراوە کە سوید وەریان ناگرێت و بۆیە ناتوانن بەردەوامبن بەرەو سوید. ئەوەی ئەم پەنابەرانە لەڕێگای تەلەفۆنەوە بە بەشێ کوردی ڕادیۆی سوید دەڵێن و ئەوەی کارمەندی دەزگای کۆچ دەیڵێت ئەمە دەسەلمێنێت کە دەنگۆیەک بڵاوبۆتەوە لەسەر ئەوەی کە گوایە سوید پەنابەران وەرناگرێت.\nهاوکات کەریمە ئەبو-گەبال ئەوەش دەڵێ هەر ڕۆژێ ١٥٠ پەنابەر دەگەنە ماڵموێ و ماوەیەکی زۆرە ڕێژەی پەنابەران لەم ئاستەیە.\nبەڵام وێدەچیت ڕێژەی پەنابەران زیاتر بێت. زانیاریەکاننی بەردەست ئەوە دەگەێنن کە تاکوو ئێستا، لەڕۆژی یەکشەممەوە ٣٢٠٠ پەنابەر گەیشتوونەتە وڵاتی دانمارک. لەمانە ٢٨٠٠ کەس لە دانمارک نەماون و زۆربەیان ڕوویان لە سوید کردووە.\nبەرەبەیانی ئەمڕۆ پۆلیسی دانمارک بڕیاری دا کە ڕێگا لەپەنابەران ناگرێت و ناچاریان ناکات لە دانمارک ناونووسی بکەن. ئەو پەنابەرانەی لە ئەڵمانیاوە دەگەن دانمارک تەنها پێویستە ناسنامەیەک نیشان بدەن و ڕێگایان پێدەدرێت بۆ شوێنی مەبەستیان بەردەوام بن.\nدوێنێ کاتژمێر ١٠ی شەو ڕاگەێندرا کە پۆلیسی دانمارک چیدی ئەو پەنابەرانی لەناو شەمەندەفەر لە روێدبین، ڕاناگرن و دەیانگوێزنەوە بۆ شەمەندەفەری دیکە کە دەیانگێنێتە کۆپێنهاگێن و سوید. هەرچەند کە ئەم زانیارییە لە هەندێک لا پشتڕاست نەکرایەوە، ئەوە سەلمێندرا کە چیدی پۆلیسی دانمارک لەناو شەمەندەفەرێک ئەو ٢٥٠ کەسە ڕاناگرێت.\nچاوەڕوانی دەکرا شەوی ڕابردوو ئەمانە بگەنە سوید، بەڵام ئەو زانیاریانەی بەردەست ئەوە ناسەلمێنن. بەڵام هاوکات لەماوەی شەوی ڕابردوو ڕیژەیەکی زێدەتر لە شەوەکانی دیکە پەنابەر گەیشتوونەتە وێستگەی شەمەندەفەر لە ماڵموێ.\nلەپەنای هەوڵەکانی خەڵکی ماڵموێ، کە خۆبەخشانە هاوکاری پەنابەران دەکەن، دەزگای کۆچ و پۆلیسیش هاوکاری پەنابەران دەکەن خۆیان بگەێننە بنکەی دەزگای کۆچ و لەوێ خۆیان بناسرێنن و ناونووسی بکەن. کارمەندی دەزگای کۆچ، کەریمە ئەبو-گەبال دەڵێ لەدوێنێوە، واتە ڕۆژی سێشەممەوە دەستمان بەوە کرد وەدەرکەوین و لێرە بین، وە ئەمڕۆش تەواو ڕۆژ لێرە بووینە.\nسەبارەت بەوەی کە ئایە بوونی ئەوان لە وێستگەی شەمەندەفەر کاریگەری باشی هەبوو یانا، کەریمە ئەبو-گەبال دەڵێ زانیاریی هەمیشە باشە.\nهەر بەهۆی بڵاوکردنەوەی زانیاریی دروست دەزگای کۆچ بڕیاری داوە لە ڕٶژی سێشەممەوە لە وێستگەی شەمەندەفەر لە ماڵموێ ئامادە بێت و بوونیان هەبێت.\nسەبارەت بە بڵاوکردنەوەی زانیاریی دروست و ئامادەبوونی کارمەندانی دەزگای کۆچ لە ویستگای شەمەدەفەر لە ماڵموێ، کەریما ئەبو-گەبال دەڵێ لەلایەن ئەوانەی کە خۆبەخشانە لێرە ئامادەن پێمانگوتراوە کە ئێمە ناتوانین بە هەموو پەنابەرانی تازەهاتوو ڕابگەین. دەوڵەتی سوید بە هەموو ئەوانە ڕادەگات کە داوای پەنابەری دەکەن.\nجیا لەو دەنگۆیە کە سوید پەنابەران وەرناگرێت دەنگۆیەکی دیکە دەڵێ دەزگای کۆچ ناتوانێت پەنابەران ڕابگات. ئەوی کە کەریمە ئەبو-گەبال باسی دەکات. ئەو هەروەها دەڵێ ئەمەیە کە بڵاوبۆتەوە. بەڵام وانییە، ئێمە توانامان هەیە.


سکالای کریار لە هه‌ڵه‌ی كاڵا یان خزمه‌تێك بكه | Hallå konsument - Konsumentverket\nسکالای کریار وه‌ك شكایه‌تكردن وایه سكالای كریار ئه‌وه‌یه بێیت په‌یوه‌ندی به شیرکەتەکەوە بكه‌ی و باس كه‌ی هه‌ڵه‌ی ئه‌و شمه‌كه یان خزمه‌ته چیه كه كڕیوته.\nبیر له‌مه بكه\nسکالا بە زوترین کاتی مومکین بکە دوای ئەوە بە هەڵەکە دەزانی.\nسکالا بە نوسین بکە، وەک لە رێگەی مێلەوە.\nکۆپێەکی سکالاکە لای خۆت بهیڵە تا بتوانی بسەلمێنی کە سکالات کردوە و کەنگی کردوتە.\nچ هەڵەیەک دەتوانم سکالای لێ بکەم؟\nدەتوانی سکالی هەمە هەلەکان بکەی کە لە کالایەکدا دەردەکەون. بەلام شیرکەتەکە تەنها بەرپرسی هەڵەکەیە ئەگەر ئەسلی بێت، واتا هەلەکە لە شمەکەکە هەبوە کاتی وەرت گرتوە. هەلەی ئەسلی پێویست ناکات راستەوخۆ دەرکەوێ. دەکرێ دەربارەی هەڵەیەکی ئەسلی بێت تەنانەت ئەگەر هەلەکە پاش ماوەیەکیش دەرکەوی. کالاکە پێی ناوێ شڕ بێت تا بە هەڵە دابنرێ. سۆفایەک هەم کە دەگەیێنرێ بە رەنگێکی هەڵە کالایەکی هەلەیە. لە بیرتدا بێ کە سکالای کالایەک دەکەی گۆیا بە گویرەی ئەورۆ خەوشدارە، رەنگە خەرجی لێکۆلدکەوەی بکەوێتە سەرت.\nزۆرتر بخوینە دەربارەی یاسای کڕین بۆ مەسرەفکار\nنمونەی هەلە لە خزمەتگوزاریدا رێی تێ دەچی شیرکەتەکە خزمەتەکەی بە پێی رێسای ساندیکا ئەنجام نەدابی، واتا کارەکە بەرامبەر ئەوە نیە کە تۆ وەک خوازیار جاوەرێت دەکرد لە پیاوی ساندیکایی جدیەوە. دەکرێ ئەوە لەمەڕ ئەوە بێ گۆیا کارەکە ساندیکاییانە ئەنجام دراوە بەلام ئەنجامەکەی وەک ئەوە نیە کە لەسەری ریککەوتبون.\nزۆرتر دەربارەی یاسای خزمەتیی مەسرەفکار\nمافەکانت لە کاتی هەڵەی کالایە یان خزمەت\nکاتی هەڵەی ئەسلیی کالا یان خزمەت دەتوانی داوای ئەمانەی زوارەوە بکەی:\nراستکردنەوە، واتا بلێین فرۆشیار هەلەکە راست دەکاتەوە\nگەیاندنەوە، واتا کالەیەکی وەکو هی پێشو وەردەگری\nپارە لێکێسانەوە یان قەرەبوکردن بۆ راست کردنەوەی هەلەکە\nهەلوەسانەوەی کڕینەکە، واتا پارەکەت بۆ دەگەرێتەوە\nقەرەبوی زیان، تۆڵەی ئەو زێدە مەسرەفەیە کە کەوتە سەرت بە هۆی هەلەکەوە.\nچ مەرجێک دەتوانم دابنێم؟\nشیرکەتەکە پێش هەموشت هەقی هەیە هەوڵ بدات کێشەکە جارە بکات. لە کریکی کالا ئمکانیات دەدرێتە شیرکەتەکە تا کالاکە چاکاتەوە یان کاڵایەکی هاوچەشن نگەیێنێ. کاتی هەڵە لە خزمەت پێویستە بوار بدەیتە شیرکەتەکە تا هەڵەکە جاک کاتەوە. ناتوانی داوای هەلوەشانەوە و گەرندنەوەی پارەکەت بکەی بەلکو دەبێ هەوەڵ شانسێک بدەیتە شیرکەتەکە تا هەڵەکە رێک بخات.\nكاتی هه‌ڵه مافی پاراستنی پاره‌دانی ناوه‌كیت ده‌بێ بۆ دابینكردنی داواكانت، به‌ڵام له بیرت نه‌چێ ته‌نها ده‌توانی پاره‌دانی ناوه‌كی هه‌لبگری به‌و بڕه پاره‌یه كه ئه‌وه‌نده‌ی هه‌ڵه‌كه‌یه.\nبۆ ئه‌وه‌ی مافی هه‌لوه‌شاندنی كرینه‌كه‌ت هه‌بێ ده‌بێ هه‌ڵه‌كه جددی بێت و ناوه‌رۆكێكی گه‌وهه‌ریی هه‌بێ بۆ تۆ، ئه‌گینا شیركه‌ته‌كه هه‌وڵی دابێ چه‌ندین جار بێهوده هه‌له‌كه راست كاته‌وه. ئه‌گه‌ر خه‌رجی زده‌ت به‌سه‌ر كه‌وت به هۆی هه‌له‌كه‌وه مافی خۆته قه‌ره‌بو بكرێ، به‌وه‌ی پێی ده‌لێن تۆڵه‌ی زیان. گرنگه بسه‌لمێنی چ خه‌رجیه‌كت به‌سه‌ر كه‌وتوه به پسوله بۆ نمونه. ئه‌گه‌ر مه‌سروفی زیادت بۆ هات به هۆی هه‌ڵه‌كه‌وه هه‌قی خۆته قه‌ره‌بو بكرێی به‌وه‌ی پێ ده‌له‌ن تۆڵه‌ی زیان لێ كه‌وتن. گرنگه چ خه‌رجیه‌كت به‌سه‌ر كه‌وتوه بسه‌لمێنی بۆ نمونه به پسوله‌كان.\nسكالای كریار بكه به زوترین كاتی مومكین\nگرنگه په‌یوه‌ندی بگری به شیركه‌ته‌كه‌وه و بۆی باس بكه‌ی ده‌رباره‌ی هه‌له‌كه به زوترین كات. سكالاكردن له زه‌رفی دو مانگدا له‌و كاته‌وه هه‌ڵه‌كه‌ت دۆزیوه به كاتێكی گونجاو داده‌نرێ.\nمافی خۆته سكالای هه‌له‌ی ئه‌سڵی كالایه‌ك یان خزمه‌تێك بكه‌ی له ماوه‌ی سێ ساڵدا. له كاری مولكی سابتدا، بۆ نمونه نوی كردنه‌وه‌ی حه‌مامێك، ماوه‌ی سكالا ده‌گاته ده سال.\nپاراستنی به‌هێزتر له شه‌ش مانگی ئه‌وه‌لدا\nكاتی كالایه‌ك ده‌كری له شه‌ش مانگی ئه‌وه‌لدا پاراستنی مه‌سره‌فكاری زێده به هێزت ده‌بێ. هه‌له‌یه‌ك له‌م ماوه‌یه‌دا ده‌ركه‌وێ به هه‌ڵه‌ی ئه‌سلی داده‌نرێ به پێی یاسا، واتا هه‌ڵه‌یه‌كه شیركه‌ته‌كه به‌رپرسه له سه‌ری. ده‌بێ شیركه‌ته‌كه له‌و ماویه‌دا بده‌لمێنێ كه كالاكه بێ عه‌یب بوه كاتی كرینی بۆ تا بتوانێ ره‌دی سكالاكه‌ت كاته‌وه. هه‌ر هه‌له‌یه‌ك له‌م ماوه‌یه‌دا ده‌ركه‌وێ به پێی یاسا به ئه‌سلی داده‌نرێ، واتا هه‌له‌یه‌ك كه سیركه‌ته‌كه به‌رپرسیه‌تی. شیركه‌ته‌كه له‌م ماوه‌ی شه‌ش مانگه‌دا پێویسته بسه‌لمێنێ كه كالاكه عه‌یبی نه‌بوه كاتی فرۆشتنی تاكو سكالاكه‌ت ره‌د بكاته‌وه.\nدوای شه‌ش مانگ باری سه‌لمه‌ندنت له‌سه‌ر شان نامێنێ وكو مه‌سره‌فكار. ئه‌وه مه‌عنای وایه كه تۆ ده‌توانی بسه‌لمێنی كه هه‌له‌ی كالاكه ئه‌سلیه تا بتوانی داوای شتێك له شیركه‌ته‌كه بكه‌ی. رێسای شه‌ش مانگی بۆ كرینی خزمه‌ت نیه.\nده‌بێ نیشانیان بده‌ی كه هه‌له‌یه‌ك هه‌یه\nبێ له‌به‌رچاوگرتنی كه‌نگی سكالا ده‌كه‌ی ئه‌وه خۆتی كه پێویسته جه‌خت بكات كه به‌راستی هه‌ڵه هه‌یه. ئه‌وه ده‌توانی بیكه‌ی به رێگه‌ی جۆراوجۆر به پێی جۆری هه‌ڵه‌كه.\nئه‌گه تۆ بۆ نمونه موبایلێكی نویت كریبێ كه وه‌گه‌ڕ ناكه‌وێ پێویسته بهێلی شیركه‌ته‌كه له‌و هه‌ڵه‌یه بكۆڵێ. ه‌گه‌ر قه‌نه‌فه‌یه‌كت كڕی به ره‌نگێكی هه‌ڵه‌وه كافیه وێنه‌كه‌ی بنێری. به‌لام تۆ ده‌بێ بتوانی بسه‌لمێنی ره‌نگه‌كه ناگونجێ له‌گه‌ل بۆ نمونه راسپه‌رده جه‌ختكراوه‌كه‌تدا یان اه‌و راگه‌یاندراوه‌ی شیركه‌ته‌كه به كاری هێناوه.\nئه‌گه‌ر تو و شیركه‌ته‌كه رێكنه‌كه‌وه‌تن\nئه‌گه‌ر تۆ و شیركه‌ته‌كه رێك نه‌كه‌وتن ده‌توانی ئاگاداری كۆمیته‌ی گشتیی سكالای كریار بكه‌ی تاكو تا له ناكۆكیه‌كه بكۆڵێته‌وه.\nزۆرتر بخوینه ده‌رباره‌ی ئنجامدانی سكالای كریار له كۆمیته‌ی گشتیی سكالای كریاردا ARN.\n(لینكه‌كه ده‌تگه‌یه‌نێ بۆ لاپه‌ره‌یه‌ك به سوێدی)\nله بیرت نه‌چێ تۆ هه‌وه‌ڵ ده‌بێ سكالا لای شیركه‌ته‌كه بكه‌ی. تكایه كۆمه‌ك وەگرە لە رینماییەکەمان بۆ شكایه‌ت: بچو بۆ رێنمایی شكایه‌تكردن\nProofread 2 ئازار 2018


📅 دەمێ تومارکرنێ Aug 10 2016 10:32AM\n👁 ئەڤ بابەتە 4,927 جار هاتیە دیتن\nNour-AI-Din AI-Salihi [ زێدە... 👁] 📕 ✖ 0 0 ✔ 96% ✍ هـ.ب. 10-8-2016 10:32:09\n📅 دەمێ تومارکرنێ Apr 10 2017 11:21PM\nSalah Raouf 2017 [ زێدە... 👁] 📕 ✖ 0 1 ✔ 99% ✍ م.ب. 10-4-2017 23:21:30\n📕 پۆلێنکردنی فۆڕم و پەیژەکانی مۆسیقای کوردی پەڕتووکخانە\n📅 دەمێ تومارکرنێ Sep 11 2011 10:51PM\n👁 ئەڤ بابەتە 17,148 جار هاتیە دیتن\nسەڵاح رەوف لە بڵاوکراوەکانی دەزگای سەردەم - سلێما [ زێدە... 👁] 📕 ✖ 0 0 ✔ 99% ✍ هـ.ب. 11-9-2011 22:51:44\n📕 پەپولە پەڕتووکخانە\n📅 دەمێ تومارکرنێ Jun 20 2012 11:36PM\n👁 ئەڤ بابەتە 10,733 جار هاتیە دیتن\nئا/عەدنان کەریم [ زێدە... 👁] 📕 ✖ 0 0 ✔ 99% ✍ هـ.ب. 20-6-2012 23:36:40\n📕 پەیژەکانی مۆسیقای کوردی پەڕتووکخانە\n📅 دەمێ تومارکرنێ Apr 8 2017 10:37PM\n👁 ئەڤ بابەتە 10,005 جار هاتیە دیتن\nنووسینی: سەڵاح ڕەوف 2020 [ زێدە... 👁] 📕 ✖ 0 1 ✔ 99% ✍ م.ب. 8-4-2017 22:37:26\n📕 تیۆرەکانی مۆسیقا پەڕتووکخانە\n👁 ئەڤ بابەتە 14,427 جار هاتیە دیتن\nسەڵاح رەوف 1989 [ زێدە... 👁] 📕 ✖ 0 0 ✔ 99% ✍ هـ.ب. 10-6-2012 16:51:49\n📕 خەج و سیامەند چیرۆکی عیشقێکی بێ سەمەر پەڕتووکخانە\n📅 دەمێ تومارکرنێ Apr 16 2017 4:29PM\n👁 ئەڤ بابەتە 10,462 جار هاتیە دیتن\nنووسینی: عەبدوڵای سەیدیان نەخشەسازی بەرگ: ئاسۆ د [ زێدە... 👁] 📕 ✖ 1 2 ✔ 99% ✍ م.ب. 16-4-2017 16:29:07\n📕 دەروازەیەک بۆ بۆتەکانی موزیک پەڕتووکخانە\nغەمگین فەرەج ئینستیوتی کەلەپوری کوردستان 2005 [ زێدە... 👁] 📕 ✖ 0 0 ✔ 94% ✍ هـ.ب. 22-12-2010 14:41:23\n📕 زیرەک هونەرمەندی نەتەوەیەکی بندەست پەڕتووکخانە\n👁 ئەڤ بابەتە 16,498 جار هاتیە دیتن\nبرایم فەرشی 2005 [ زێدە... 👁] 📕 ✖ 0 0 ✔ 99% ✍ هـ.ب. 22-12-2010 14:41:23\n📅 دەمێ تومارکرنێ Jul 27 2018 8:44PM\nدڵدار داڵەڕێ کتێبی زەکەریای کورد کتێبێکە تایبەت [ زێدە... 👁] 📕 ✖ 0 1 ✔ 99% ✍ ز.س. 27-7-2018 20:44:12


جڤاتی نیشتمانی بزووتنەوەی گۆڕان بەردەوامە لە کۆبوونەوەکانی لەسەر کارا کردنەوەی پەرلەمانی هەرێمی کوردستان.\nلە ڕۆژی چوارشەممەوە جڤاتی نیشتمانی دەستیکردووە بە کۆبوونەوەی خۆی و ئەمڕۆش پێنجشەممە درێژەی بەو کۆبوونەوەیە دا بەڵام هێشتا هەر نەگەیشتۆتە ئەنجامێکی یەکلاکەرەوە لەسەر پرسەکانیکاراکردنەوەى پەرلەمان و ریفراندۆم.\nکاراکردنەوەی پەرلەمان لەپاش کۆبوونەوەی پارتی دیموکراتی کوردستان و یەکێتی نیشتمانی کوردستانە و هەندێکیش لە سەرچاوەکان باسیان لەوە کردووە، تەنانەت ئەگەر گۆڕان و کۆمەڵی ئیسلامیش بەشداری نەکەن، ئەوا پارتی و یەکێتی و یەکگرتووی ئیسلامی لەگەڵ لایەنەکانی تری هەرێم کە بە کۆتا بەشدارییان لە پەرلەماندا هەیە پەرلەمان کارا دەکەنەوە.\nدکتۆر خامۆش عومەر، پسپۆڕی یاسایی\nپڕۆژە خراوەتە بەردەست لایەنەکان بەڵام پێناچێت تا کاتی ئەم بەرنامەیەش هاوڕاییەکی سیاسی هەبێت لەسەر ئەو پڕۆژانە.\nپێدەچێت بەغدا بە پشتبەستن بە ناڕەزایی نێونەتەوەیی بۆ ئەم ڕیفراندۆمە چاوەڕوانکراوەی هەرێمی کوردستان، هەندێک بڕیاری دابێت کە هەر هیچ نەبێت بۆ کورد مانای ڕەتکردنەوەی پێکەوە ژیانێکی ئاشتیانەیە، لەوانە بڕیاری پەرلەمانی عێراق بۆ ڕەتکردنەوەی ڕیفراندۆم، یانیش دانی دەسەڵات و سەرپشک کردنی حەیدەر ئەلعەبادی سەرەک وەزیری وڵاتەکە بۆ بەکارهێنانی هێز دژی کورد.\nبێ لەمانە ئەمڕۆش پێنجشەممە ئۆفیسی سەرەک وەزیری عێراق بە نوسراوێکی فەرمی داوای لە پەرلەمانی عێراق کرد تا پارێزگاری کەرکوک کە کوردە لە پۆستەکەی لابدرێت. هەر ئەمڕۆ پەرلەمانی عێراق کۆدەبێتەوە بەبێ ئامادەبوونی نوێنەرانی کورد و داواکەی عەبادی پەسەند دەکات بۆ دوورخستنەوەی نەجمەدین کەریم.\nپێشتر ئەنجومەنی پارێزگای کەرکوک بەشداری پارێزگاکەیان پەسەندکرد لە دەنگدانەکەی هەرێمی کوردستاندا کە بڕیارە ڕۆژی 25 ی ئەم مانگی نۆیە بکرێت بۆ جیابوونەوە لە عێراق.\nئایا پەرلەمانی هەرێمی کوردستانی عێراق کارا دەکرێتەوە و ڕەوشەکەی ئاسایی دەکرێتەوە وەک پێش ڕۆژی پەکخستنی؟\nئایا پارتی دیموکراتی کوردستان و یەکێتی نیشتمانی کوردستان بەبێ بزووتنەوەی گۆڕان و کۆمەڵی ئیسلامی دەتوانن پەرلەمان کارا بکەنەوە؟\nئایا (پارتی، گۆڕان، یەکێتی،یەکگرتوو، کۆمەڵ) دەتوانن ببنە خاوەنی پڕۆژەیەکی هاوبەش لە پێناو خەڵکدا؟\nئایا ئەگەر پەرلەمان کارا کرایەوە، هەر تەنها لەبەر ڕیفراندۆمە یان لە پێناو یەکلاکردنەوەی دۆسێ مشتومڕ لەسەرەکانی تریشە؟\nئایا بڕیارەکانی پەرلەمانی عێراق بۆ ڕەتکردنەوەی ڕیفراندۆم و لادانی پارێزگاری کەرکوک یاسایین؟\nئایا بڕیارەکانی پەرلەمانی عێراق کاردانەوەن یان ڕەتکردنەوەی پێکەوە ژیانە؟\n(دکتۆر خامۆش عومەر) پسپۆڕی یاسایی لە بەرنامەی ئەم هەفتەیەی (لەگەڵ ڕووداوەکاندا) وەڵامی ئەم پرسیارانە و پرسیار و سەرنجەکانی ئێوەی ئازیزیش دەداتەوە:


سەرۆکی CIA ئاگاهی دەدات لەوەی داعش پەنا بۆ شەڕی چەتەگەری ببات\nسەرۆکی دەزگای CIA ئاشکرای کرد کە داعش هەوڵ دەدات چەکدارانی خۆی ڕەوانەی وڵاتانی ڕۆژئاوایی بکات و هەروەها لایەنگرانی خۆی لە ڕۆژئاوا هان بدات تاوەکو هێرشی تاکە کەسی و چەتەگەری ئەنجام بدەن بە هاوشێوەی ئەوەی ڕۆژی یەکشەممە لە ئۆرلاندۆی ویلایەتی فلۆریدا ڕوویدا.\nجۆن برێنان ئەمڕۆ پـێنجشەممە ئەمەی لە بەردەم کۆمیتەی هەواڵگری ئەنجومەنی سینات ڕاگەیاند و گوتی لەو بڕوایەدایە داعش مەشق و ڕاهێنان بە چەکدارەکانی دەکات تاوەکو ڕەوانەیان بکات بە مەبەستی ئەنجامدانی هێرش لە وڵاتانی ڕۆژئاوا. ئاماژەی بۆ ئەوەش کرد ڕەنگە داعش چەکدارە بیانـیەکانی خۆی ڕەوانەی ڕۆژئاوا بکات.\nپاشان ئەم بەرپـرسەی ئەمەریکا کە یەکێـک لە دەزگا هەواڵگریـیە گرنگەکانی وڵاتەکە بەڕێوەدەبات، گوتی هاوپەیمانێتی نێودەوڵەتی بە ڕابەرایەتی ئەمەریکا بەرەوپـێشچوونی لە دژی داعش تۆمارکردووە، بەڵام لەگەڵ ئەوەشدا هێشتا داعش لە تاوانکاریـیەکانی نەوەستاوە.\nباسی لەوەش کرد داعش مانگانە بە لایەنی کەم دەیان ملیۆن دۆلار داهاتێتی لە فرۆشتنی نەوتی خاو و لەو باجەی لە خەڵکی ناوچەکانی ژێر دەسەڵاتی دەسێنێت.\nبرێنان لە بەشێـکی دیکەی لێدوانەکەی بۆ سیناتۆرانی نێو کۆمیتەکە گوتی هێشتا داعش دەتوانێت خۆی بگونجێنێت لەگەڵ ئەو بارودۆخەی تێـیکەوتووە و هەروەها کەسانی خۆی بۆ ناو خاکی بەرامبەرەکانی ڕەوانەبکات و هێرش ئەنجام بدەن. بەڵام جەختی لەوە کرد کە داعش ناتوانێت وەکو پـێشتر چەکدار بۆخۆی پەیدابکات.\nپـێشبینیشی کرد داعش لە ماوەی چەند مانگی داهاتوو پەنا بۆ شێوازی شەڕی چەتەگەری ببات تاوەکو قەرەبووی ئەو زیانانە بکات کە لە بەرەکانی شەڕدا دووچاری بووە.\nپاشان باسی لە مەترسی داعش و بڵاوبوونەوەی باڵەکانی بە جیهاندا کرد و گوتی لە قاعیدەی جاران مەترسیدارترێکە، ئاماژەی بۆ ژمارەی چەکدارەکانی داعش کرد و گوتی بە دەیان هەزار چەکدار لە سەرانسەری جیهاندا مەزەندەدەکرێت.\nدواتر گوتی گرنگە ناوچەی زیاتر لە داعش ڕزگاربکرێت و زیانی گەورە بە چەکدارەکانی و سەرچاوە دارایـیەکەی بگەیەنرێت.


کورتە وەڵام! چ سیستمێکی سیاسی بۆ ئەمڕۆی ھەرێم دروستە و چارەسەرە بۆ کێشەکان؟\nئەمە ئەو پرسیارەیە کەگەلێ جار ئاڕاستەم ئەکرێ وەک یاساناسێک و بە ئەزمونێکی سیاسی و کۆمەڵایەتی. بۆ وەڵام:\nئەو سیستمانەی لە ئارادان، ھیچیان کاڵای پڕباڵای ئەمڕۆی ھەرێمنین. نە دیموکراسی نە دیکتاتۆری، نە ئاینی نە بێ ئاینی. نە سەرمایەداری نە سۆشیالستی و...تاد.\nئەشی ھەرکام لەو سیستمانە بۆ وڵاتێک گونجاوبێ، بۆ وڵاتێکیتر نەگونجاوبێ. ھۆکەی ئەوەیە بارودۆخ و ژینگەی ئەم وڵات جیاوازە لەویتر. بۆ نمونە: ئێستە دیموکراسی بۆ رۆژئاوا ئاوەدانیە، بۆرۆژھەڵات ماڵوێرانییە، چونکە لەوێ یاسا سەروەرە، لێرە ھێز رابەرە. کەواتە چاکوایە:\n١- ا- لەجیاتی سەرۆکی ھەرێم، ئەنجومەنێکی سەرۆکایەتی لە ٥ ھاوسەرۆک پێکبێ. ھەرکام لەپارێزگەکانی ھەرێم، بەھەڵبژاردنی گشتی، ھەریەکەو ھاوسەرۆکێ دیاریکا بۆ ئەنجومەنی سەرۆکایەتی. بەم رێگەیە مەترسیی تاکڕەوی و قۆرخکردنی دەسەڵات لەدەستی تاکەکەسێکدا نامێنێ.\nب- ئەنجومەن لەناوخۆیاندا، بەھەڵبژاردن یارێکەوتن، کارەکانی سەرۆکایەتی دابەشکەن بەمجۆرە: سەرۆکی ئەنجومەن، سەرۆکی ھێزە چەکدارەکان، سەرۆکی ئەنجومەنی وەزیران، سەرۆکی ئەنجومەنی یاسادانان، کارگێڕی ئەنجومەن. بەم رێگەیە، سەرۆکایەتی ھەرێم ئەبێتە سەرۆکایەتییەکی بەکۆمەڵ.\nج- ئەنجومەن ھەمو دەسەڵاتەکانی ئێستای سەرۆکی ھەرێمی ببێ و بەرپرسبێ لە بریاری شەڕو ئاشتیش. بریارەکانیشیان بە زۆرینەی دەنگبێ.\nد- سەرۆکی ئەنجومەن، نوێنەرایەتی ھەرێم بکا لەناوەوەو دەرەوەی ھەڕێم. واتا کارەکەی زیاتر تەشریفاتیبێ.\nە- ئەنجومەن، سەرۆکی ئەنجومەنی وەزیران راسپێرێ بۆ پێکھێنانی کابینەی وەزارەت. لەکۆبونەوەیەکی ھاوبەشی ئەنجومەنی سەرۆکایەتی و ئەنجومەنی یاساداناندا، بەزۆرینەی دەنگ، کابینە پەسندکرێ یا رەتکرێتەوە یا گۆڕانی تیابکرێ. لەئەگەری وەکیەکیی دەنگەکاندا، دەنگی سەرۆکی ئەنجومەنی سەرۆکایەتی، بە٢ دەنگ بچێ. و-ئەنجومەنی سەرۆکایەتی،دەسەڵاتی پیاچونەوەو ھەموارکردن،یاھەڵوەشاندنەوەی بریارەکانی ھەرکام لە ھاوسەرۆکەکانی ببێ، بەزۆرینەی دەنگ.\n٢- کابینەی وەزارەت لەکەسانی پیشەوەر (تەکنۆکرات) پێکبێ. ھەر وەزارەتێک ببێتە دەزگەیەکی سەربەخۆ بۆ راپەڕاندنی کارەکانی.\n٣- دەسەڵاتی دادوەری و بانکی ناوندی،ھەریەکەیان دەزگەیەکی سەربەخۆ‌بن و بەھیچ وەزارەتێکەوە نەبەسترێن.\n٤- ا- ئەنجومەنی یاسادانان لە ١٥ ئەندامی یاساناس یا خاوەن بڕوانامەی دوکتۆرا پێکبێ بەھەڵبژاردنی گشتی لەلایەن خەڵکی پارێزگەکانەوە، ھەر پارێزگەیەک ٣ ئەندامی خۆی ھەڵبژێرێ.\nب- ئەرکەکانی بریتیبێ لەیاسادانان، ھەموارکردن، چاودێری و لێپرسینەوە لە دەسەڵاتەکانی جێبەجێکردن و دادوەری و بانکی، سەرپەرشتیی دیوانی چاودێریی دارایی و بەدواداچون لەسەر راپۆرتەکانی و سەندنەوەی متمانە لەھەر وەزیرێک بەزۆرینەی ٢/٣.\nج- یاساکان بەزۆرینەی دەنگی ئەنجومەنی یاسادانان و ئەنجومەنی سەرۆکایەتی پەسندبکرێن. یاھەموار، یارەتکردنەوەیان.\nج- ھەلی پاڵاوتن بۆئەنجومەنی یاسادانان و ئەنجومەنی سەرۆکایەتی و ھەر دەزگەیەکیتر کەبەھەڵبژاردنبێ لەلایەن گەلەوە، کراوەبێ بۆھەموان بێ جیاوازیی رەگەزی و نەتەوەیی و ئاینی و پارتایەتی. بەوە میللەت ئەبێتە ھەڵبژێری راستینە نەک تەنیا پارتەکان. کەسێتیی تاکەکەسیش رۆڵی خۆیئەبێ.\n٥- جگە لەدادگە گشتییەکان، پێکھێنانی دادگەیەکی تایبەت لەناو دیوانی چاودێریی داراییدا بۆ سزادانی گەندەڵی و دزی لەماڵی گشتی.\n٦- ھەمو ھۆکارەکانی راگەیاندنی ئێستا، بکرێنە مڵکی گشتی، تەنیا ٢ تی ڤی، ٢ رۆژنامە، ١ گۆڤار، بۆماوەی ١٠ ساڵ لەلایەن وەزارەتی رۆشنبیری و راگەیاندنەوە وەگەڕخرێن. دوای ئەو ماوەیە، بەیاسایەک راگەیاندن رێکخرێتەوە.\n٧- نەھێشتنی رۆتین لەفەرمانگەکان. فەرمانبەرانیش، بەڕێژەی ٥٠٪ کەمکرێنەوە بەخانەنشینکردنیان یا گواستنەوەیان بۆ کەرتی تایبەت. کەرتی تایبەتیش، بەتایبەتی پێشەسازی و کشتوکاڵی، ھەلی گەشەکردنی بۆبڕەخسێنرێ.\n٨- زانکۆکان کەمکرێنەوە بەجۆرێ ھیچ پارێزگەیەک لەیەک زانکۆ زیاتری تێدانەبێ‌و مامۆستا زیادەکان بگوێزرێنەوە بۆ پەیمانگەکان و خوێندنگە ئامادەییەکان.\n٩- بۆ رێگریکردن لەتوندوتیژیی و لەجیاوازیی ئاینی و ئاینزایی، مزگەوت و کەنیسەکان تەنیا بۆ نوێژی بەکۆمەڵ و پرسە تەرخانکرێن بێ وتارخوێندنەوە. وتنەوەی وانەی ئاینی تەنیا لەکۆلێجەکانی شەریعەدابێ نەک لەمزگەوت و کەنیسەکاندا. ناوی کۆلێجی شەریعەش بگۆڕێ بەکۆلێجی زانستە ئاینیە ئاسمانیەکان.\n١٠- ھەمو کەسێک کە تەمەنی ١٨ ساڵیی تەواوکرد، لەھەردو رەگەز، بۆماوەی ٣ مانگ مەشقی سەربازیی پێبکرێت. بۆ ھاتوچۆو خەرجیی ئەو ٣ مانگەش، بڕێ پارەیان بۆخەرجکرێ.\n١١- ھیچ موچەیەکی بنەڕەتی، مانگانە لە ٤٠٠ ھەزار دینار کەمتر و لە ٢ ملیۆن دینار زیاتر نەبێ، بەموچەی ھاوسەرۆکان و وەزیران و یاساکاران و خانەنشینانیشەوە. بۆ پەککەوتوانی بێ داھاتیش ٢٠٠ھەزار دینار. موچەی مامۆستایانیش لەھەمو قۆناغەکانی خوێندندا بەپێی بڕی وانەکانیانبێ.\n١٢- دڵنیایی تەندروستی بۆ ھاوڵاتیان دابینکرێ بەپەرەپێدان و زۆرکردنی نەخۆشخانە گشتییەکان و نەھێشتنی نۆڕینگەو ئەزمونگەو دەرمانخانەو خەستەخانەی تایبەت. موچەی پزیشک و ئەزمونکار و دەرمانسازیش بەپێی بارستایی و بڕی کارەکانیانبێ. چارەسەری پزیشکی و دەرمان بەخۆڕایی بۆ ئەو ھاوڵاتیانەی ساڵانە پێشەکی بڕێکی کەم پارەی دڵنیایی تەندروستی ئەدەن. ئەوەشی کارتی دڵنیایی نەبێ، بەپارە لەخەستەخانە گشتییەکان چارەسەربکرێ.\n١٣- رێگە بەھیچ رێکخراوێکی سیاسی نەدرێ کە لەسەر بنچینەی رەگەزی یا نەتەوەیی یا ئاینیبێ. ھەر رێکخراوێکیش بە ئابونەی ئەندامەکانی ببرێ بەڕێوە نەک بە بوجەی گشتی.\n١٤-ھاوردەو ھەناردە کراوەبێ بۆکەرتی گشتی و کەرتی تایبەتیش.\n١٥- داڕشتنی دەستورێک کە سەروەریی یاساو ماف و ئازادیی تاکەکەس و پێکھاتە نەتەوەیی و ئاینیەکانی تیا پارێزراوبێ و سنوری کوردستانی تیا دیاریکرابێ و یاساکان لەدەستورەوە سەر‌چاوەبگرن.\nکە ئەوانە کران، سیستمی فەرمانڕەوایی ئەبێتە سیستمێکی کوردیانە، سەرۆکایەتی ھەرێم ئەبێتە سەرۆکایەتییەکی بەکۆمەڵ و دیکتاتۆری دروستنابێ، دوبەرەکیی ناو میللەت نامێنێ، چارەسەری پزیشکی ئاسانئەبێ، یاسا سەروەرئەبێ، کەیاسا سەروەربو گەندەڵی نامێنێ و ئەوسا داھاتە گشتییەکان، بەزیادەوە بەشی خەرجییەکان ئەکەن بەموچەو خەرجیی پرۆژەکانەوەو دابینکردنی چەکی پێویستیش بۆ ھێزە چەکدارەکان. بەڵکو ئەتوانرێ ساڵانە بڕێک دراو بپارێزرێ وەک یەدەگ بۆ ئایندە.\nئەمە بۆھێڵە گشتییەکانی ئێستەی سیستمی فەرمانڕەوایی ھەرێم. وردەکارییەکان،بەیاساو رێنمایی رێکبخرێن. ئەم ھێڵە گشتیانەش، شیاوی لەسەر‌نوسین و رای جیاوازو رەخنەو وەرگرتنی پێشنیارن. ئەگەری سەربەخۆییش، بەرنامەی جیاوازی ئەوێ. دڵنیاشم ئەم بەرنامەیە بۆ کاربەدەستانی ئەمڕۆی ھەرێم، وەک ئەوەیە گوێزیان بۆبژمێری! بەڵام رۆژان رۆژیان لەدوایە.


كفتە و شفتە و دۆڵمە لەچێشتخانەكانی توركیا هەواداری زۆرە\nهەواڵ / ڕاپۆرت :: 12/07/2019 :: 288 جار بینراوە\nتاگ :: تورکیا گه‌شتیار و گه‌شتوگوزار\nتورکیا یەکێکە لەو وڵاتانەی سەرچاوەی سەرەکی داهاتی لەڕێگەی کەرتی گەشتیاری دابین دەکات، گەشتیاری سەرجەم وڵاتانی دونیا سەردانی تورکیا دەکەن، لەنێویاندا عێراق و هەرێمی کوردستان.\nبەپێی ئامارەکانی وەزارەتی کلتور و گەشتیاری تورکیا، تەنیا لەشاری ئەستەنبوڵ ژمارەی چێشتخانە عێراقییەکان بەراورد بەساڵی ڕابوردوو دوو هێندە بووە، بەجۆرێک ساڵی پار 21 چێشتخانەی عێراقی هەبوون، بەڵام ئەمساڵ ژمارەی چێشتخانەکان گەیشتووەتە 40 چێشتخانە.\nئەحمەد گوڵ ئۆغلو، کە تورکە و خاوەنی چێشتخانەی تاج عێراقە لە ئەستەنبوڵ، بۆ دواڕۆژ دەڵێت: "زیاتر لە 31 ساڵە چێشتخانەم هەیە، بەڵام دە ساڵ پێش ئێستا کە بینیمان خەڵکێکی زۆری عێراقی دێنە ئەستەنبوڵ، بیرم لەوە کردەوە چێشتخانەیەکی خواردنی عێراقی دانێم".\nئەحمەد گوڵ ئۆغڵو، چیرۆکی فیربوونی ئەو خواردنە عێراقییانەش دەگێڕێتەوە کە فێری بووە و دەڵێت: "لە گوگڵ گەڕام بەدوای خواردنی عێراقی زیاتر لە مانگێک سەرقاڵی دروستکردنی زۆربەی خواردنەکان بووم".\nگوڵ ئۆغڵو، دەشڵێت: "فێری ساوەر و بریانی و کفتە و شفتەش بووم، بەڵام دۆڵمەی عێراقی زۆر بەتام تر دەرچوو لە هی خۆمان".\nسەبارەت بە فرۆشی ڕۆژانەیان دەڵێت: "ڕۆژانە لە 40 گەشتیار 5 یان خەڵکی وڵاتانی دیکەن زۆرترین عێراقی سەردانمان دەکەن زۆرترین خواست لەسەر برنج و فاسۆلیا و ساوەرە".\nگوڵ ئۆغڵو باسی کوردەکانیش دەکات و دەڵێ: "زۆربەی قاچاخچییە کوردەکان کۆنتاکتیان لەگەڵ ئێمە هەیە و نەفەرەکانیان دەهێننە لای ئێمە ئەمە وایکردووە کوردێکی زۆر سەردانمان بکەن".\nئیمان ساڵح و خانەوادەکەی کە خەڵکی کەرکوکن، بۆ جاری دووەمە دێنە تورکیا لەنێو ڕێستۆرانتی تاج عێراق بۆ دواڕۆژ دەڵێت: "جاری یەکەم لەگەڵ هاوسەرەکەم هاتم دوای چوار ڕۆژ لە خواردنی چێشتخانە تورکییەکان دواتر هاتین لێرە نانمان خوارد ئینجا کێشەی خواردنمان نەما".\nئیمان ساڵح، دەشڵێت: "ئەمساڵ چوینە دوو چێشتخانەی دیکە کە ئەوانیش عێراقی بوون، ئێستا چێشتخانەی عێراقی زۆر بووە کێشەی خواردنمان نەماوە، چونکە خواردنە تورکییەکان بۆ ئێمە خۆش نین".\nجەنگی هادی، گەشتیارێکی دیکەی کوردی خەڵکی هەولێرە بۆ دواڕۆژ دەڵێت: "چێشتخانە عێراقییەکان لەگەڵ ئەوەی خواردنیان وەک خواردنەکانی خۆمانە، نرخیشیان هەرزاترە لە خواردنە تورکییەکان".\nجەنگی هادی، دەشڵێت: "لە چێشتخانە تورکییەکان ژەمێک خواردنی نیوەڕۆ زیاتر لە 80 لیرەی تێدەچێت، بەڵام لە خواردنگە عێراقییەکان دوو قاپ برنج و شلە و سینگی مریشک و فاسۆلیا و زەڵاتەیەک و ئاو و کۆلاش ئینجا 45 لیرەمان داوە".\nخواردنگە عێراقییەکان تەنیا جێگای عێراقییەکان نییە، بەڵکو تورکەکانیش ئێستا سەردانی ئەو خواردنگانە دەکەن.\nعەلی سابیر، خاوەنی خواردنگەیەکی دیکەی عێراقییە لە ئەستەنبوڵ، بۆ دواڕۆژ دەڵێت: "دوو ساڵە لە تورکیا کاردەکەم سەرەتا تەنیا کورد و عێراقییەکان دەهاتنە لامان، بەڵام ئێستا تورکەکانیش سەردانمان دەکەن و خواردنەکانیان لا خۆشە."\nعەلی سابیر دەشڵێت: "زیاتر لە بیست مشتەری تورکم هەیە زۆربەی جار خواردنەکانمان بۆ ماڵەوەش دەبەنەوە، بەتایبەت حەزیان لە کفتە و دۆڵمەی عێراقی".


گرنگی بیرکردنەوەی رەخنەیی | کوردستان تایمز - Kurrdistan Times\nگرنگی بیرکردنەوەی رەخنەیی\nن - نەوشیروان حوسێن سەعید\nپێش ئەوەی باسی گرنگی ‘بیرکردنەوەی رەخنەیی’ بکەین، با سەرەتا لە ‘بیرکردنەوەی نارەخنەیی’یەەوە دەستپێبکەین. لە بیرکردنەوەی نارەخنەیییدا، هەمو شتێ کە دەیبیستین و دەیخوێنینەوە و بەرچاومان دەکەوێ و بۆمان باسدەکەن، وەکو خۆی وەریاندەگرین، بێ ئەوەی کەمێک بوەستین و بیر لەوە بکەینەوە کە ئاخۆ ئەو شتانە چەند مەعقولن و چەندە پاساوی لۆجیکییان هەیە.\nلەسەر ئاستی تاک، بە وتەی کارل پۆپەر (1902- 1994)، ئەگەر رەخنەگرانە بیرنەکەینەوە، هەمیشە ئەوە دەدۆزینەوە کە دەمانەوێ. بۆ شتێ دەگەڕێین و دەیدۆزینەوە، ئەوەیشی کە مەترسیدارە بۆ قەناعەت و تێڕوانینەکانمان، خۆمانی لێ لادەدەین و نایبینین.\nلەسەر ئاستی کۆمەڵگەش، خراپترین جۆری کۆمەڵگە، بە تێڕوانینی پۆپەر، ئەو کۆمەڵگە داخراوەیە کە بە شێوەیەکی مەرکەزیی لە سەنتەرەوە کۆنترۆڵ کراوە و رێگە بە دەربڕینی بیروڕای جیاواز نادات. بەپێچەوانەوە، ئەو کۆمەڵگا کراوانەی کە رێگە بە گفتوگۆی رەخنەیی و بونی موعارەزە دەدەن، دەتوانن باشتر کێشە سیاسی و ئابوری وکۆمەڵایەتییەکانیان چارەسەر بکەن.\nلێرەدا ناچمە سەر پێناسە جۆراوجۆرەکانی ‘بیرکردنەوەی رەخنەیی’، بەڵام جەوهەری هەمو پێناسەکان جەخت لەسەر چەند خاڵیک دەکەنەوە، وەکو بەکارهێنانی عەقڵ، هەڵسەنگاندنی بەڵگەکان، پرسیارکردن، بابەتیبون و دورکەوتنەوە لە لایەنگیریی و حوکمی پێشوەخت. دیارە بیرکردنەوەی رەخنەیی بۆ ئەوە نییە بەردەوام نێگەتیڤ بین، بەڵکو مەبەست لێی دۆزینەوەی چارەسەرە بۆ کێشەکان.\nلە رۆژئاوا، بیرکردنەوە رەخنەیییەکانی زانایانی وەکو کۆپەرنیکۆس و کیپلەر و گالیلۆ و نیوتن و ئەنیشتاین و پۆپەر سەبارەت بە زانست و گەردون، کۆتایییان بە هەندێ بیرۆکەی هەڵە هێنا کە زیاتر لە هەزار ساڵ بو رەگی داکوتیبو. بەبێ ئەو زانایانە، ئەستەم بو مرۆڤایەتی بتوانێ بگاتە ئەم ئاستەی ئێستا لە پێشکەوتنی زانستیی. خۆ ئەگەر بیرکردنەوە رەخنەیییەکانی فەیلەسوفانی وەکو دیکارت و سپینۆزا و لایبنیز و لۆک وهیوم و ڤۆڵتێر و رۆسۆ و کانت و شۆپینهاوەر و هیگڵ و نیتشە و میڵ و هایدگەر و ڕەسڵ و ئەوانی تر نەبوایە، زەحمەت بو ئەو هەمو گەشە و گٶڕانکارییە فەلسەفیی و فیکرییە روبدات کە تا رادەیەکی زۆر رەوتی مێژوی رۆژئاوایان گۆڕی.\nلە هەرێمی کوردستاندا، چەندین کۆسپ هەن لە بەردەم بیرکردنەوەی رەخنەیی. بۆ نمونە، لەبەرئەوەی سیستەمی پەروەردە و خوێندنی باڵا تا رادەیەکی زۆر پشت بە تەڵقین و لەبەرکردن دەبەستێت، بۆیە توانای بەرهەمهێنانی فێرخوازێکی بیرکەرەوەیان نییە. بێ بیرکردنەوە و خوێندەوەی رەخنەییش، زەحمەتە هیچ داهێنانێک لە هیچ بوارێکدا بەدیبێت. جگە لەوەش، ئەگەر هەمو شتێ بێ پرسیارکردن وەرگرین، ئەوکاتە زۆر بەئاسانی فریودەدرێین و ئیستیغلال دەکرێین، بەتایبەتی لەم سەردەمی فەیک نیوزە و لە سایەی ئەو هەمو میدیا سێبەرەوە کە شت و روداوەکان بەو شێوەیەی کە خۆیان دەیانەوێ بۆت دەگوازنەوە نەک بەو شێوەیەی کە لە راستییدا هەن و رودەدەن.\nجگە لە کۆسپی پەروەردەیی، چەندین کۆسپی دیکەی سیاسیی و کەلتوریی دیکەش هەن. لەڕوی سیاسییەوە، بۆ نمونە، لە سەروبەندی ریفراندۆمەکەدا، یەک کەس لەسەرەوە لەجیاتی هەموان بیریکردەوە و بڕیاریدا. لەو کاتەدا هەر دەنگێکی رەخنەگر زۆر بەتوندی بەرپەرچ دەدرایەوە و چەندین تۆمەتی وەکو “خیانەت و خۆفرۆشی و بێگانەپەرستیی” پێوە دەلکێنرا. کەچی لە ئەنجامدا دەرکەوت تێڕوانین و بیرکردنەوەی رەخنەگرانەی رەخنەگران راست بو. لەڕوی دینییەوە، بەربەستەکان قوڵتر و خراپترن. هەر جۆرە خوێندنەوەیەکی نوێ بۆ دەق و هەر پرسیار-دروستکردنێک لەسەر روداوە مێژویییەکان و لە سەر هەندێ ریوایات، خاوەنەکەی دوچاری “تەکفیر و تەبدیع” و چەندین ناو و ناتۆرەی ناڕەوای دیکە دەکاتەوە، بۆیە؛ بیرکردنەوەی رەخنەیی پێویستی بە رەخساندنی زەمینەی ئازادیی بیرکردنەوەیە.\nگرنگە هەمیشە لە یادمان بێت کە بیرکردنەوەی رەخنەیی لە لایەکەوە هۆکارێکە بۆ گەشەی فیکرییمان لەسەر ئاستی تاک. لە لایەکی دیکەوە، رێگرە لە دروستبونی تاکڕەویی و خۆسەپاندن و دیکتاتۆریەت لەسەر ئاستی کۆمەڵگا.\nبە مانایەکی دیکە، بیرکردنەوەی رەخنەیی، تاکێکی هۆشیار دروستدەکات. تاکی هۆشیاریش هەوێنی دروستبونی کۆمەڵگەیەکی گەشەسەندو و پێشکەوتوە. لە کۆمەڵگەیەکی لەو جۆرەشدا، زەحمەتە تاکڕەویی و ستەمکاریی و دیکتاتۆریەت دروستبێت، ئەگەریش دروستبو، ئەستەمە توانای مانەوە و بەردەوامیی هەبێت.\nنەوشیروان حوسێن سەعید: هەڵگری دکتۆرایە لە سیاسەت لە زانکۆی نیوکاسڵ، بەڕیتانیا. لە بواری ململانێی سیاسیی و ئیثنی، ناسیۆنالیزم، چۆنێتی بەدیهێنانی ئاشتی و دیموکراسی لە کۆمەڵگە پەرتبووەکان، دۆزی کورد، کێشەی کەرکوک، حکومڕانی لە هەرێم کوردستان دەنوسێت و توێژینەوە دەکات. هەروەها گرنگیدەدات بە فەلسەفەی سیاسیی و فیکری ئیسلامیی. بە هەرسێ زمانی کوردیی و عەڕەبیبی و ئینگلیزیی نوسین و توێژنەوەکانی بڵاوکردونەتەوە.\nئێران, توێژینەوە, جڤاکی, چاوپێکەوتن, رۆژهەڵات, رۆژهەڵاتی ناوەڕاست, شرۆڤە, فیچەرد, کوردستان\nچاوپێکەوتن لەگەڵ نوسەری <>\nباشور, بەدواداچون, بیروڕا, توێژینەوە, جڤاکی, شرۆڤە, فیچەرد, کەلتور, کوردستان\nلاهور تاڵەبانی و یەکێتیی و گۆڕان بۆ وا دەکەن؟\nئابوری, باشور, بەدواداچون, سیاسەت, شرۆڤە, فیچەرد, کوردستان\nئەگەر سەرکردە کوردەکان جدیین لەبارەی شەفافییەتەوە، با لیستی باجدانیان بڵاوبکەنەوە\nماڵئاوایی د نەمام غەفوریی “کارەساتيکی مرۆڤایەتیی” بو\nئەرشیڤ مانگێک دیاری بکه ته‌مموز 2021 حوزه‌یران 2021 ئایار 2021 نیسان 2021 ئازار 2021 شوبات 2021 كانونی دووه‌م 2021 كانونی یه‌كه‌م 2020 تشرینی دووه‌م 2020 تشرینی یه‌كه‌م 2020 ئه‌یلول 2020 ئاب 2020 ته‌مموز 2020 حوزه‌یران 2020 ئایار 2020 نیسان 2020 ئازار 2020 شوبات 2020


تۆ رۆشنبیریت؟ - تۆڕی میدیایی خەڵک\nتۆ کە کەسێک لەخۆت گەورەتر ئەبینی هەڵدەستیت لەبەری؟ بچیتە شوێنێک بۆ گەشتکردن ئەو شوێنە پاک رادەگری؟\nرێزی هاورێ و خزمەکانت دەگریت؟\nبەهای خواردنەکەت ئەزانی،سوپاسگوزاری؟\nلەشوێنی کارەکەت بەویژدانەوە کاردەکەیت؟\nئارامگری، بەخشندەی، چاکەخوازی، خەمخۆری، میهرەبانی؟\nئەمەو سەدان پرسیار.\nبەداخەوە ئەگەر مجامەلەی لێدەرکەین، بەخۆشمەوە ناتوانین ئەم وەڵامانە بدەینەوە.\nرۆشنبیری مرۆڤ بە ژمارەی کتێبە خوێندراوەکانی و بڕوانامەکانی ناپێورێت، بەڵکو بە وەڵامدانەوەی ئەم پرسیارانە دەبێت، من هەرکاتێک گوێم لەم وشەیە ئەبێت موچرک بەگیانمدا یەت، چونکە دنیایەک پرسیاری قورس و سەدان ئەرک ئەکەوێتە سەرشانم، وابەستەم ئەکات بەزیاتر خۆ چاکردن، بەڵام لەئێستادا ئەو وشەیە زۆر بی نرخ کراوە، چونکە هەرچی کەسی بێ هەگبەیە ئەم ناوەمان لێناوە (ڕۆشنبیر) ئەم وشەیە مایەی ئەوە نییە پۆز لێبەیت پێوەی بەڵکو زۆر کات شەرمەزارت دەکات، چونکە هەستدەکەی لەچاو گەورەیی ئەم وشەیە کەمتەرخەمیت کردووە بەپێی پێویست نەتتوانیوە پابەندی ئەو خاڵانەبیت کە لەمانای راستەقینەی ئەم وشەیەدا هەیە، بۆیە رۆشنبیری پێش زانست و نازناو و پاشناوەکانە، چونکە ئەکرێت زانست بەخراپ بەکاربهێنرێت، بەڵام رۆشنبیری هیچ ویژدان مردوویی و خراپەیەکی تێدا جێنابێتەوە.\nبۆەی ڕۆشنبیربوون بەچەقۆ و چەتالەکەت نییە، ژمارەی کتێبەکانت و دانانی لەسۆشیال میدیا نییە، ژمارەی چوونە دەرەوەکانت و وێنەگرتنەکانت و نمایشەکانت، ئۆتۆمبیلەکەت، مۆبایلەکەت و خانوەکەت نییە، رۆشنبیر بوون هەستکردنە بە لێپرسراوی، ڕێزدانانە بۆ لەخۆت گەورەتر، بەبەخشندە تەماشاکردنی بچوکترە لە خۆت……..هتد.\nبا نەوەکانمان لەمانای راستەقینەی رۆشنبیری تێبگەیەنین و فێریان بکەین بەرەوشت و ئاکار بیسەلمێنن رۆشنبیری چی یە، چونکە رۆشنبیری وەک هەرپێداویستیەکی دیکە گرنگەو نەوەیەکی کامڵ و پوخت پێشکەشی کۆمەڵگا دەکات.


Saturday, 01.01.2022, 14:32\nگراڤەتی واتا هێزی ڕاکێشانی زەوی ، ئێستا دەمەوێت بە چەند دێڕک بە یارمەتی لۆژیک بیردۆزی گراڤەتی بخەمە ژێر پرسیارەوە.\nهەڵبەتە گراڤەتی خۆی تەنها بیردۆزێکە و هیچ ئیسپاتێکی زانستی نیە جگە لە دوبارە کردنەوەی قسەی زاناکانی پێش خۆمان.\nوەک زاناکان دەڵێن زەوی دەسوڕێتەوە بە خێرای ٤٦٠ مەتر لە چرکەیەکدا واتە ١٠٠٠ مایل لە کاتژمێرێکدا، هەر تۆپێک بەم خێراییە بسوڕێتەوە هێزێکی ڕاکێشان دروست دەکات بۆ سەنتەر یان چەقی تۆپەکە. بەڵام ئەوەی سەیرە زەوی بەم خێرایی دەسوڕێتەوە، ئەگەر سەیری ئاسمان بکەین هەمیشە هەمان ئەو ئەستێرانە دەبینیت وەک ئەوەی کە هەموشتێک لە ئاسماندا ڕاوەستاو بێت وەک وێنەیەک!! ئەمە خۆی لە خۆیدا جێگای پرسیارە..\nجگە لەوەی زەوی بە وخێراییە بە دەوری خۆیدا دەسوڕێتەوە، بەهەمان شێوەش بە خێرای ٣٠ کم لە چرکەیەکدا بە دەوری خۆردا دەسوڕێتەوە، ئەمەش دەکاتە ٦٧ هەزار مایل لە کاتژمێرێکدا..\nوە تەواوی هرسارەکان لەم گەردونەی ئێمەدا بە خێرای ٢٢٠ کم لە چرکەیەکدا دەسورینەوە ئەمەش دەکاتە ٤٩٠ هەزار مایل لە کاتژمێرێکدا.\nئایا سێوەکەی نیوتن هێزی ڕاکێشانی زەوی (گراڤەتی) بو کە لە دارەکە کەوتە خوارەو کەوتە سەر زەوی، یان قورسی سێوەکە بوو بەراورد بە قورسی هەوا؟.\nکاتێک تۆ تەلەفۆنەکەت لە دەستت دەکەوێتە خوارەوە دەڵێن ئەوە هێزی ڕاکێشانی زەویە کە تەلەفۆنە ڕادەکێشێت و دەکەوێتە سەر زەوی! بە بۆچونی من ئەوە هەڵەیە!!\nتەلەفۆنەکەو ئەو مادانەی کە تەلەفۆنەکەی لێ دروست کراوە هەمویان لە هەوا قورسترن.. کەواتە کاتیک تۆ تەلەفۆنەکەت یان کلیلەکەت لە دەست دەکەوێتە خوارەوە واتای ئەوە نیە کە هێزی ڕاکێشانی زەوی ڕایدەکیشێت، بەڵك و چڕیو قورسی مادەکەیە کە لە ناو هەواکەدا خۆی ناگرێت و دەکەویتە خوارەوە لەبەر ئەوەی هەوا سوکترە لەو مادانەی کە تەلەفۆنەکەی لێ دروست کراوە.\nنمونەیەکی تر : ئەگەر میزەڵانێک پڕ بکەیت لە هیلیۆم و میزەڵانەکە بەر بدەیت ، سەیر دەکەیت ئەم میزەڵانە دەچێت بەرەو ئاسمان، بۆ؟ لەبەر ئەوەی هیلیۆم غازێکە لە هەوا سوکترە، ئەی ئایا بۆ لێرەدا هێزی ڕاکێشانی زەوی میزەڵانەکە ڕاناکێشێت؟؟!\nمیزەڵان پر لە گازی هیلیۆم\nئەگەر میزەڵانەکە پڕ بکەیت لە هەوا ئەوا میزەڵانەکە دەچێت بەرەو زەوی، بۆ؟ لەبەر ئەوەی میزەڵانەکە لەگەڵ هەواکەی ناوی ئەوا پێكەوە قورسترن لە هەواکەی چواردەور میزەڵانەکە.\nنمونەیەکی تر: تۆپێک بخە ناو ئاو ئەگەر تۆپەکە و هەواکەی ناوی سوکتر بێت لە ئاوەکە ئەوا تۆپەکە سەر ئاو دەکەوێت، ئەگەر تۆپەکە قورس تر بێت ئەوا ژێر ئاو دەکەویت..کەواتە لێرەشدا هەر وەزن دەوری باڵا دەبینێت نەک هێزی ڕاکێشان.\nتۆپی پڕ هەوا\nنمونەیەکی تر: گراڤەتی هێندە بەهێزە ئەو هەمو ئاوی ئۆقیانوسە بە زەویەوە دەچەسپێنێت بەڵام ئەگەر باڵندەیەک بەسەر دەریادا بفڕێت دەتوانێت تا هیلاک دەبێت بفڕێت بێ ئەوەی بکەوێتە ناو دەریاکەوە، بەڵام هەمان دەریا ملیارەها تەن ئاوی تێدایە بەرز نابێتەوە بە زەویەوە نوساوە..ئەمەش بەهەمان شیوە پەیوەندی هەیە بە چڕی و قورسی ئاوەکە کە لە هەوا قورسترە..\nباڵدە بەسەر دەریادا دەفڕێت\nئەگەر پەرداخێک بهێنیت پڕی بکەیت لەئاو پاشان کاغەزێک بخەیتە سەر لێوی پەرداخەکە، ئینجا پەرداخەکە هەڵگێڕەوە دەبینیت بە هەمان شێوە ئاوەکە ناڕژێرت، بەمەیان دەڵێت پاڵەپەستۆی هەوا لە خوارەوە بۆ سەرەوە، ئەگەر گراڤەتی هەبوایە کە ٢٥ فلسیەک لە دوری ٢٠ کم لە ئاسمانەوە ڕابکێشێت دەبو ئەم ئاوەشی ڕاکێشابایە بەڵام ئەمە ڕوو نادات..\nپاڵەپەستۆی هەوا لە خوارەوە بۆ سەرەوە\nئەگەر بۆچونەکەی من ڕاست بێت یان ئەوەتا گراڤەتی بونی نیە یان ئەوەتا زەوی ناسوڕێتەوە و بەو شێوەیەی زانست باسی لێوە دەکات.\nئەمەش ئەوەم بیردەخاتەوە ئەگەر ئێمە لە ناو سیمولەیشندا بژین ئەوا یاساکانی ناو ئەم گەردونە یان سەر ئەم زەویە بە دەستی دروستکەر ڕێکخراوە مەرج نیە گراڤەتی بونی هەبێت یان زەوی بسورێتەوە وەک زاناکان باسی دەکەن.\nهەرچۆنێک بیری لێ دەکەیتەوە ئەم بیردۆزی گراڤەتیە تەواو نیە، هیوادارم ئێوەش ڕاو بۆچونی خۆتان بنوسن، بەڵام تکایە قسەی زاناکانی پیس خۆت دوبارە مەکەرەوە چونکە ئەو بیرۆکانە جێگیر کراون لە مێشکماندا هەر لە سەرەتاییەوە.


سەرچاوەکان: ڕۆژی هەینی بەرپرسانی ئەمەریکا و یەکێتی ئەوروپا تاوتوێی ئێران دەکەن\nسێ سەرچاوەی دیبلۆماتی وتیان ڕۆژی هەینی نوێنەری تایبەتی ئەمەریکا بۆ ئێران لەگەڵ دیبلۆماتکارانی فەڕەنسا و ئەڵمانیا و بەڕیتانیا لە پاریس کۆدەبنەوە، مەبەست لە کۆبوونەوەکەش تاوتوێکردنی ئەو هەوڵانەیە کە دەدرێن تاوەکو ئێران بگەڕێتەوە سەر گفتوگۆکان سەبارەت بە زیندووکردنەوەی ڕێکەوتنە ناوەکیەکەی ساڵی 2015.\nلەکاتێکدا چەند هەفتەیەک دەبێت ئێران دەڵێت " بەمزووانە " دەگەڕێتەوە سەر گفتوگۆکان لە ڤییەنا، هێشتا ئێران ئاماژەی بە کاتی گەڕانەوەکەی نەداوە.\nلە ساڵی 2018 دا سەرۆکی پێشووی ئەمەریکا دانۆڵد ترامپ لە ڕێکەوتنە ناوەکیەکەی ساڵی 2015 ی نێوان ئێران و ئەمەریکا و ڕوسیا و چین و بەڕیتانیا و فەڕەنسا و ئەڵمانیادا کشایەوە و سەرجەم سزاکانی سەپاندەوە بەسەر تاراندا. لەلای خۆشیەوە ئێران کۆمەڵێک لە بەرپرسیارێتیە سەرەکیەکانی لە ڕێکەوتنەکەدا پشتگوێ خستووە.\nسەرچاوە دیبلۆماتیەکان کە نەیانویست ناویان ئاشکرا بکەن وتیان نوێنەری تایبەتی ئەمەریکا بۆ ئێران ڕۆب ماڵێی لەگەڵ بەڕێوبەرە سیاسیەکانی وەزارەتی دەرەوەی هەریەک لە بەڕیتانیا و فەڕەنسا و ئەڵمانیادا کۆدەبێتەوە، گروپەکە بە ئی 3 ناسراوە و ڕۆژی هەینی لە پاریس کۆدەبنەوە.\nیەکێک لە سەرچاوەکان وتی هیوادارە کۆبوونەوەکە بەرچاو ڕوونیەک بدات لەسەر ئەوەی لە هەفتەکانی داهاتوودا چۆن مامەڵە بکەن ئەگەر هاتوو ئێران " بەردەوام بوو لە کڕینی کات " و دواخستنی گەڕانەوەی بۆ گفتوگۆکانی ڤییەنا. بەرپرسانی ئەمەریکاش دەڵێن خەریکە کاتەکە بەسەر دەچێت بۆ زیندووکردنەوەی ڕێکەوتنەکە.


تووڕەیی خەڵکی لوبنان لەبوونی بارهەڵگرەكانی ڕژیمی ئێران لە وڵاتەكەیان!  سازمانی خه‌بات کوردستانی ئێران\nتووڕەیی خەڵکی لوبنان لەبوونی بارهەڵگرەكانی ڕژیمی ئێران لە وڵاتەكەیان! \nخۆپیشاندەرانی لوبنانی لەکاتی تێپەڕینی بارهەڵگرەكانی ڕژیم لە دەروازەی ئەلعەریزە لە باشووری لوبنان بۆ سوریە، ناڕەزایەتیان دەربڕی و شەقامی سەرەکی تەرابلۆس، بەیروتیان داخست.\nبەپێی هەواڵی ئەلعەرەبیە، ڕێكەوتی 5ی بەرانباری 1399، خۆپیشاندەران هەوڵیاندا ڕێگری لەو کامیۆنانە بکەن، ویەکێک لەو گەنجانە ڕووی دەمی لە حەسەن نەسڕوڵای سەرکردەی حیزبی شەیتان دەکات و دەڵێت: ئێمە بەهیچ شێوەیێک ڕێگە بە هاتنی بارهەڵگرەكانی ئێوە نادەین.\nهەروەها لەسەر ئەو بابەتە، گەنجانی تەرابلۆس تەئکیدیان لەوە کردۆتەوە کە شکیان لەو بارهەڵگرانە هەیە کە هەڵگری "سۆڵفاد سۆدیۆم" بن، کە چەند ڕۆژ پێش ئێستا ڕاگەیێندراوە كە بە شێوەی تڕانزیت لە ڕێگەی بەندەری بەیرووت بۆ سووریە دەگوازرێتەوە.\nڕێکه‌وت: 2021-01-25 09:32:55


بۆ دەبێ شەڕی داعش رێگربێ لە دابینکردنی موچە\nد.محەمەد کیانی، بەرپرسی دەستەی سەرکردایەتی بەرەی دیموکڕاسی گەل\nکاتێ باس لە هۆکار و چارەسەری هەر کێشەیێکی سیاسی، کۆمەڵایەتی یان ئابوری پەیوەنددار بە ژیانی جەماوەر و فەلسفەی سیستەمی دەسەڵاتداری دەکرێت لەو وڵاتەی ئێمە ، زۆر کەس هەیە دووبارە و سێبارە بیردەکەنەوە تا بە ڕای خۆیان دەربڕینێکی گونجاو گەڵاڵە دەکەن تا لە تۆمەتبارکردن بە نانیشتیمانی و نا دڵسۆزی و هەندێک جاریش ناپاکی و خیانەت بەرامبەر گەل و ووڵات بیانپارێزێت. لەم پنتەی جیهان هەموو دیبەیتێکی جدی بە ئامانجی رونکردنەوە و خستنە بەرپرسیاری ئیدیعائات و داواکاریە نالۆژیکی و گوماناویەکانی سەرانی دەسەڵات، بەتایبەت ئەوانەی رەهەندی نەتەوەیی و سەربەخۆیی و ئاسایشیان هەیە، هەر زۆر بڤەنە و تەنها بۆ سەرۆکەکان هەیە قسە لەم بوارانەدا بکەن، ئەگەر بشزاندرێت بە مەبەستی گەوجاندن و هەڵخەڵەتاندنی جەماوەر پیادەدەکرێن. ئەو نا دڵسوزیانەی بە مەرامی چەواشەکاری دەکرێن هەردەم سوپایەك مشەخۆری نەزان و ناپاکی سەر بەدەسەڵات ئامادەکراون تا هەر گفتوگۆ و بیرواڕیەکی جدی بیانخاتە بەرباس و دیبەیتی قوڵ لەسەریان پێشبخرێت ئەوانە بە هێرشی میدیایی بۆش و بەتاڵی سوزداری گەوجێنەرانە دەیانەوێت خەڵک و ڕای گشتی لە تاریکی بهێلنەوە بۆ بەرگری کردن لە بۆسەکانیان. هەمان ستایلی مافیا جیهانیەکان لە کوردستان دووبارە دەبێتەوە بە جیاوازی ئەوەی مافیاکان خزمەتی خەڵکی ناوچەکانی خۆیان دەکەن بە مەرامی راکێشانی سۆزی دانیشتوان بەلای خۆیاندا، بەڵام دەسەڵاتدارانی ئێمە ئەم تۆزقالە شەهامەتەی مافیا جیهانیەکانیشان نییە و دەیانەوێت ئەو یەك تۆزقال سوراییەی بن پەلکە شفتیەکەش بکڕێننەوە بەناوی حوکمداریەوە.\nدەبێ بە بوێرانە و دڵسۆزانە لە دەسەڵات ببرسرێت بۆ ئەو هەموو قوربانیانە لە رێزەکانی پێشمەرگە دەکەوێت و شەهیدێکی زۆر دەدرێت. ئایا نەبوونی چەكە؟ نەبوونی مەشقکردنی پێویستە؟ یان نەبوونی ستراکتۆری گونجاوی زنجیرەی فەرامانداریێکی بەرپرسانەیە؟ ئەی کێ بەرپرسە و بۆ لێپرسینەوەی لەگەڵ ناکرێت؟ قوربانی دانی زۆر مانای نیشتمانپەروەری و دڵسۆزی نییە، بەتایبەت ئەگەر زیاد لە پێویست بێت.\nنەبێتە خۆ هەڵکێشان من ئەوێرم و بە ئاشکراش وتوومە ئەم دەسەڵاتە ناتوانێ قەیرانەکانی موچە و بوجە چارەسەر بکات چونکە گەندەڵی و بەرژەوەندی هەرە گەورەی ترۆپکەی سەرانی دەسەڵات هۆکاری ئەو قەیرانانەیە. دەست بردن بۆ چاککردنیان، یانی لێدانی بەرژەوەندی تایبەتی ئەو دەسەڵاتدارانە خۆیان. بۆیە ئەوە لەبیرکەن ئەوانە بتوانن چارەسەری ئەوقەیرانانە بکەن. رێگەکەی تری چارەسەری هەر توشی هەمان کۆسپی بەرژەوەندی دەسەڵاتداران دەبێتەوە و پەیرەو ناکرێت کە بریتیە لە پێکهاتن لەسەر چۆنیەتی رێکخستنەوەی پیشەسازی نەفت و گاز و هەناردەکردن و فرۆشتنی نەفت و هێنانەوەی داهاتەکانی بۆ بوجەی کوردستان یان عێراق و رێکخستنەوەی داهاتی گومرگ و داهاتە ناوخۆیەکانی حوکمەتی هەرێمە. کە ئەوانەش نەکرێت حوکمەتی ناوەند ناتوانێ پەیوەست بێت بە هیچ ئیلتیزاماتێکی مالی بەرامبەر بە هەرێم. حوکمەتی مەرکەزی لەم هەڵوێستەی، بە جیاواز لە ئیدیعاکانی پێشانی هەموو حیزبەکانی ناو حوکمەتە "بنکە فراوانەک"ە کارێکی مەسولانە دەکات.\nپرسیارەکە لێرەدا ئەوە نییە بۆ ئەو حیزبانە وا خەمساردن بەرامبەر ئیش و ئازارەکانی گەل، پرسیارەکە ئەوەیە ئایا گەل چ کارێکی جدی دەکات بۆ چارەسەرکردنی کێشەکانی بژێو و ژیانیان؟ چ کارێکیان ئەنجامداوە بۆ چارەسەری قەیرانی ئابووری و موچە؟ ئایا بەو چەند خۆنیشاندانەی سەر شەقامەکانی سلێمانی و چەند قەزا و ناحیێکی تر پرسەکانیان چارەسەر دەبن؟ ئەم کردارانە لە خۆ خاڵی کردن لە چەند بارگەیێکی زیاد و دورستکردنی چەند قارەمانێك لە کاغەز و خزمەتکردنی بەرژەوەندی دەسەڵاتی گەندەڵ چی تر نین.\nبە پێچەوانەی قسە باوەکانی ناو خەڵك و بەناو رۆشنبیرە گوێڕایەڵەکان بنچینەی هەموو نەخۆشیەکان پرسی سیاسین و پێویستیان بە چارەسەری سیاسی جدیش هەیە. شەڕی داعش و ئەم بەهانانە تەواو نابن، هەردەم بەڵگەی ئاماددە هەیە بۆ خۆ دزینەوە لە چارەسەری کێشە سیاسیە سەرەکیەکە کە هۆکارە بۆ چارەسەری قەیرانی موچە و باری ئابوری و کۆمەڵایەتی و سیاسی هەرێم. تا خەڵك جلەوی ژیانی خۆیان نەگرنە دەستیان دەبێ ئەوە لەبیر بکەن حیزبە دەسەڵاتدارەکان بە جدی سەیری داواکاری خەڵك بکەن و بیر لە گۆڕانکاری بکەنەوە.\nلە کاتی ئێستادا لەوەتەی شەڕی داعش هاتوەتە پێش، ئایا سەرانی دەسەڵات و بنەماڵەکانیان تێوەگلانیان لە گەندەڵی کەمی کردووە یان زیاد؟ بێگومان وەک بۆ هەموومان دیارە ئەو شەڕەی داعش بەخێر گەڕاوەتەوە بۆ دەسەڵاتی گەندەڵ و بنەماڵە و دەستوپەیوەندەکانیان! وە هەروها ڕۆڵی کوڕانی بنەماڵە زۆر زیادی کردوە لە دەستبەسەرداگرتنی زەویوزاری دەوڵەت و موڵکی خەڵك و بازرگانی کردن بە نەفتی قاچاخ تا دەگاتە بازرگانی کردن لەگەڵ داعش. کەواتە، گەندەڵی و بازرگانی قاچاخی دەسەڵاتداران، تا دەگاتە بازرگانیکردن بە چەکیشەوە، پەکی نەکەوتوە، بۆ دەبێ ژیانی مەدەنیانەی دیموکراتی بوەستێندرێ و ئامرازە ئاشتیەکانی داواکاریە ڕەواکانی هاوڵاتیانی ئاسایی قەدەغە بکرێت.\nبۆ دەبێ ئێمە جیاوازبین لە دەوڵەتانی وەك ئیسرائیل و ئەو دەوڵەتانەی لە شەڕابوونە بەڵام قەت بەهانەیان نەهێناوەتەوە بۆ تەعتیلکردنی دیموکراتیەت و پێشێلکردنی ئازادیە گشتیەکان؟ هیچ کاتێك هەڵبژاردنیان دوانەخستووە و بەریان لە جولەی کۆمەڵانی خەڵك نەگرتووە بە ئاراستەی چارەسەری داخوازیە ڕەواکانیان. دەبێ ئەو تەنزیرە گەوجێنەر و چەواشەکاریانەی بەناوی زەرورەت و شەڕی داعش و یەکڕیزی و دامەزراندنی دەوڵەتی سەربەخۆ کۆتاییان پێبهێندرێت. ئەو گەندەڵیانەی سەرانی دەسەڵات و مناڵەکانیان بۆ دەبێ قبوڵ بکرێت و داوای ڕەوای جەماوەر دوابخرێت و کپ بکرێت بە بیانووی ئاسایشەوە؟ دەبێ بزاندرێ دەوڵەتی سەربەخۆ بە گەلی سەربەرز و پڕ کەرامەت و شانازیبەخۆکەرەوە دادەمەزرێت و ئەم دەوڵەتە بۆ هاووڵاتی سەربەرزە، نەك کۆیلەی حیزب و برسیکراو و بێ موچە تێشکێندراو. دەبێ بزانن زیاد بوونی نایەکسانی دەبێتە هۆی زیاتر ناسەقمگیری و ڕەخساندنی هەل بۆ بڵاوبوونەوەی جەمسەرگیری و توندڕەوی؟\nلە هەر گۆمەڵگەیەك دەسەڵاتداران بە شێوازی تۆتالیتاری دەسەڵاتی ئۆلگارکی بسەپێنن جەماوەر خۆی بەرپرسیار دەبێ لە ژیانی خۆی. هەڵبژاردە لەبەردەم خۆیەتی، ئایا گوێڕایەڵبوونی ئەو دەسەڵاتدارانە هەڵدەبژێرێ کە هۆکاری نەهامەتیەکانی خەڵکن؟ ئەمەش بێچارەیی و نائومێدی و بەردەوامی قەیرانەکان بەرهەم دەهێنێت. وە یا رێگەچارەی جدی هەڵدەبژێرێت و بەرەنگاری هوکارە سیاسیەکانی گەندەڵی و قەیرانەکان دەبێتەوە بە ئامانجی بەرهەم هێنانی چارەسەری بنەڕەتەیی.


كەرتی كشتوكاڵ و ئاژەڵداری دەبێت بە پیشەسازیی بكرێت، چونكە ئەگەر وابەستەی پیشەسازیی نەكرێت، هەم وەبەرهێن و هەمیش بەكاربەر لە رووی ئابوورییەوە سوودێكی ئەوتۆی لێ نابینین. بازاڕی ناوخۆ و دەرەكی گرنگە بێ بەربەست بن بۆ جووتیاران و بازرگانانی كەرتی كشتوكاڵ. گواستنەوە و گەیاندنی بەروبوومەكان ئەركی حكومەتە، تا ئەوكاتەی جووتیار و كەرتی كشتوكاڵ بەشێوەیەكی گشتی دەكەونە سەرپێی خۆیان. هاوكاریكردنی جووتیاران دواجار خزمەتی راستەوخۆ بە هاووڵاتیان دەگەیەنێت و دەوڵەتیش لە سایەیدا پێشدەكەوێت. ئابووری و پێگەی نێودەوڵەتیی وڵات بەهێز دەكات. ئەم ستراتیژە بۆ زۆر سێكتەری تریش هەر راستە.\nگومانی تێدا نییە، كە هەرێمی كوردستان زۆر لەبارە بۆ كشتوكاڵ و ئاژەڵداری. خاكێكی بەپیت و سەرمایەیەكی مرۆیی زۆر هەیە بۆ كاری جووتیاریی، بەڵام بەهۆی خراپی بارودۆخ و نەبوونی سەقامگیریی ئابوورییەوە، ساڵ بە ساڵ كەرتی كشتوكاڵ و ئاژەڵداری روو لە كزییە و لە وەبەرهێنەرەوە بووین بە ناوچەیەكی بەكاربەر. لە هەموو سنوور و دەروازەكان هەموو بەروبوومێك هاوردە دەكەین. جووتیاری كوردی زەحمەتكێشیش بەروبوومە خۆماڵییەكەی یان بۆ ساغ ناكرێتەوە، یاخود دەبێت هەرزانفرۆشی بكات.\nدەكرێت بە چەند بەشێكەوە\nبۆ ئەوەی سوود لە ئەزموونی یەكێك لە گەورەترین و كاریگەرترین وڵاتی جیهان لە رووی كشتوكاڵییەوە وەربگرین، لەسەر پیشنیازی دۆستانم و دڵسۆزانی كوردەواری لە ناوەوە و دەرەوەی وڵات، لە رێگەی ئەم نووسینەوە، لاپەڕە گەش و دەوڵەمەندەكانی كەرتی كشتوكاڵ و ئاژەڵداری لە هۆڵەندا هەڵدەدەینەوە، بەهیوام سوودێك بگەیەنم!.\nكاتێك باسی كشتوكاڵ دەكەین، بەشێوەیەكی گشتی دەكرێت ئەم كەرتە بكەین بە چەند بەشێكەوە:\n– سامانی ئاژەڵی (بەخێوكردنی ئاژەڵ و پەلەوەر و ماسی و بەروبوومەكانیان).\n– رەزگەریی (سەوزە و میوە و شینایی).\n– خۆراك و بەروبوومی كێڵگەیی (دانەوێڵە گرنگەكانی وەكو برنج و گەنم و جۆ و گەنمەشامی و ..تد).\n– دارستان و سەرچاوە ئاوییەكان (دار بۆ بیناسازی و دارتاشی و ئاویش بۆ هەموو شتێك، نەوتی سپییە).\n– زانستی كشتوكاڵی و ئاژەڵداری.\nلە دوای ئەمریكا، هۆڵەندا دووەم وڵاتە\nهۆڵەندا لە دوای ئەمریكا گەورەترین وڵاتی كشتوكاڵییە و لە ساڵانی 2019 و 2020 داهاتەكەی گەیشتۆتە زیاتر لە 94 ملیار یۆرۆ. گوڵ و نەمام گرنگترینن و گۆشت و بەرهەمە شیرییەكان دوای ئەوان دێن. لە هۆڵەندا شار هەیە بۆ گوڵفرۆشی. بۆ نمونە لە نزیك فڕۆكەخانەی ئەمستەردام، شارێك هەیە بەناوی «ئەڵسمیر»، كە وەكو بۆرسەی جیهانیی دراوەكانە، بەڵام بۆ گوڵفرۆشی. كۆگای گوڵفرۆشی ئەوەندە گەورەی هەیە، ئەستەمە بە پیادە بتوانی لە بەشێكەوە بچیتە بەشێكی تر. رۆژانە بە سەدان فڕۆكەی بارهەڵگر (كارگۆ) بە بارە گوڵەوە روو لە وڵاتان دەكەن. خۆ ئەگەر گوڵی هۆڵەندا نەبێت، رەنگە لە سێ بەشی جیهاندا خۆشەویستی و سۆزداری بێ ناز بكەوێت لە بێ گوڵیدا. تەنانەت لە شارەكانی كوردستانیش ئێستا بازرگانی بە گوڵی هۆڵەندییەوە دەكرێت و رۆحی پی ئاسوودە دەكرێت.\nساڵانە هۆڵەندا بەروبوومە كشتوكاڵی و ئاژەڵییەكانی بایی ئەم بڕە پارانەی خوارەوە بۆ وڵاتان دەنێرێت: 23 ملیار یۆرۆ بۆ ئەڵمانیا، 10 ملیار یۆرۆ بۆ بەلجیكا، هەشت ملیار یۆرۆ بۆ بەریتانیا، حەوت ملیار یۆرۆیش بۆ فەرەنسا، بۆ هەریەك لە ئەمریكا، ئیسپانیا و پۆڵەندا و سوید، هەر وڵاتێك دوو ملیار یۆرۆ بە سەرەوەیە، بۆ وڵاتەكانی تریش كەمترینی ملیارێك یۆرۆیە یان بۆ هەندێك وڵاتی بچووك شتێك كەمتر یان زیاتر. كەم وڵات هەیە لە جیهاندا چاوی لە دەستی جووتیارێكی هۆڵەندا نەبێت. بۆ ساڵانی داهاتووش چاوەڕوان دەكرێت كەرتەكە گەشەی خێراتر بەخۆیەوە ببینێت.\nهەرێمی كوردستان و هۆڵەندا\nخۆشبەختانە لە كوردستانیش وردە وردە سوود لە ئەزموونی هۆڵەندا وەردەگیرێت. كۆنفرانس و كۆڤێنێنتی هاوبەش بەدیدەكرێت و هەوڵی جدی دوو لایەنە بەردەوامە و وەزیر دوای وەزیر پڕ بایەختر سەیری گرنگی گرێدانی سێكتەری كشتوكاڵیی هەرێم بە هۆڵەنداوە دەكات. لە هەولێر پڕۆژەی خانووی شوشەیی هۆڵەندی خەریكە تەواو دەبێت، لە دەڤەری دهۆك دەمێكە پەتاتەی هۆڵەندی بازرگانی پێوە دەكرێت. لە پارێزگای سلێمانیش پڕۆژەی راگرتنی مانگای هۆڵەندی لەلایەن چەند وەبەرهێنەرێكەوە چۆتە بواری جێبەجێكردنەوە. ئەم ساڵ یەكەم مێگەلە مانگای هۆڵەندی بە فڕۆكەی بارهەڵگری تایبەت لە هۆڵەنداوە بەرەو سلێمانی بەڕێكەوت و پێشووتریش لە دەڤەرەكانی تر هەبووە. هەموو ئەمانە دڵخۆشكەرن و نموونەی تریش زۆرن.\nئاماری دروستی پڕۆژەكان لە وەزارەتی كشتوكاڵیی حكومەتی هەرێم دەست دەكەوێت. لە هەمووی گرنگتر ئەوەیە كە هۆڵەندا رەزامەندیی پەرلەمانی هەیە بۆ هاوكاریكردنی حكومەتی هەرێم لە بواری كشتوكاڵیدا. نێردە دیپلۆماسییەكانی هۆڵەنداش لە هەولێر و بەغدا هاوكارن و ئەوەندەی لەسەر ئێمەومانانیش بێت لە خزمەتدا دەبین و درێغیشمان نەكردووە.\nمێژووی كشتوكاڵ لە هۆڵەندا\nكاتێك باسی بەرەوپێشەوەچوون و گرنگی پێگەی ئێستای هۆڵەندا دەكەین لە رووی كشتوكاڵەوە، پێویست دەكات بگەڕێینەوە بۆ مێژووی سەرەتای دەستپێكی كشتوكاڵ و ئاژەڵداری لەم وڵاتەدا.\nكشتوكاڵ لە هۆڵەندا تا ساڵی 1850 تەنیا بۆ بەدەستهێنانی خۆراكی خێزانە جووتیارەكان و ئالیك و خواردنی ئاژەڵەكان بووە. دەكرێت بڵێین كشتوكاڵ و ئاژەڵداری بازرگانی پێوە نەدەكرا. بەرهەم و بەروبوومەكەی لەناو بازنەی یەكەمدا دەخولایەوە و دەمایەوە. جووتیاری تایبەتمەند نەبوو، ئەوكاتە هەموو شتێكیان دەڕواند و زۆرترین جۆری ئاژەڵیشیان بەخێو دەكرد. بۆیە بەروبوومەكە سنوردار بوو، لەهەر جۆرێك تەنها بڕێك بەرهەم دەهێنرا. هەر بەشی خۆیانی دەكرد یان ئەوەتا شتێك زیاتر دەبوو، ئەویش ئاڵوگۆڕی پێ دەكرا. كاڵا بە كاڵا دەگۆڕدرایەوە لەنێوان خێزانەكاندا، وەكو ئەوەی كاتی خۆی لە لادێكانی كوردستانیش باو بووە.\nلە ساڵی 1850 بەدواوە، دوای بەرپابوونی شۆڕشی پیشەسازی و گەیشتنی ئەو بزاوتە بە هۆڵەندا و وڵاتانی دەوروبەر، كە درەنگتر گەیشت بە زۆرێك لە وڵاتانی دیكە، نرخی بەروبوومی ئاژەڵی وەكو رۆن و گۆشت و ئەوانی تر، خێراتر رووی لەبەرزبوونەوە كرد، بە بەراورد لەگەڵ بەروبوومە رووەكییەكان. ئەم نرخ بەرزبوونەوەیە، وای لە جووتیارەكان كرد، گرنگی بە هەردوو بوار بدەن. كەرتی كشتوكاڵ گرنگ بوو، بۆ راگرتن و زیادكردنی بەروبوومی ئاژەڵی. ئەو جووتیارەی قەبارەی بەرهەمە كشتوكاڵییەكانی فراوان بوایە، توانای زیاتر دەبوو بۆ ئاژەڵداری و داهاتی زیاتری دەست دەكەوت. لە دوای جەنگی یەكەمی جیهانییەوە، هۆڵەندا لەسەر ئاستی ئەوروپا زۆرترین گەنمەشامی بەرهەم دەهێنا، كە خواستێكی زۆری لەسەر بوو. وردە وردە ئەوروپییەكان بە توانای جووتیاری هۆڵەندی ئاشنا بوون و دەرگای بازرگانیی دەرەكی بە رووی جووتیاران كرایەوە. لە ساڵی 1920دا و بەهۆی خراپی دۆخی ئابوورییەوە، هۆڵەندا هەناردەی كەمكردەوە و نرخەكانی بەرزكردەوە. ئەم گۆڕانكارییە، ئەگەرچی بۆ ئەوروپییەكان باش نەبوو، بەڵام خزمەتێكی زۆری بە جووتیارە هۆڵەندییەكان گەیاند و توانیان بە داهاتەكانیان زۆرترین كەلوپەلی جووتیاری بكڕن و پانتایی زەوی و زاری كشتوكاڵیشیان فراوانتر بكەن.\n* نوێنەری یەكێتیی نیشتمانیی كوردستان لە هۆڵەندا


پلانەکەی هەڵبژاردەی ئەڵمانیا\n4/4/2020 02:55 PM\nیەکێتی تۆپی پێێ ئەڵمانیا پلان بۆ سەردەمی دوای "یواکیم لۆوڤ"ـی ڕاهێنەر دادەڕێژێت و یۆرگن کلۆپ وەک جێگری ئەم راهێنەرە گەورەیە دیاریکراوە.\nڕۆژنامەی "دەیلی میرەر"ـی بەریتانی ئاشکرای کردووە لەدوای مۆندیالی 2020ـی قەتەر، یەکێتی تۆپی پێی ئەڵمانیا و "یواکیم لۆوڤ"ـی ڕاهێنەر گربەستی نێوانیان کۆتایی دێت و ڕاهێنەرەکە لەحاڵەتی سەرکەوتن و شکست بڕیاریداوە بەردەوام نەبێت.\nلێرەوە یەکێتی تۆپی پێی ئەڵمانیا بیر لە چارەسەر دەکەنەوە و بۆ ئەو مەبەستەش چاویان لە تواناکانی "یۆرگن کلۆپ"ـی ڕاهێنەری یانەی لیڤەرپوڵ بڕیوە. لایان وایە باشترین جێگرەوەیە بۆ "لۆوڤ" و دەتوانێت هاوشێوەی یانەکانی بروسیا دۆرتمۆند و لیڤەرپوڵ دووبارە هەڵبژاردەکە بگەڕێنێتەوە لوتکەی تۆپی پێ.\nڕۆژنامەکە نوسیویەتی: خۆشبەختانە کۆمپانیای "فینوا"ـی خاوەنی پشکەکانی یانەی لیڤەرپوڵ سەرکەوتوو بوون لە نوێکردنەوەی گرێبەستەکەی کلۆپ تا هاوینی 2024، لەکاتێکدا گرێبەستی پێشووی لە هاوینی 2022 کۆتایی دەهات و ئەگەر بەوشێوەیە بەردەوام بووایە ئەوا لەهاوینی 2020 یەکێتی تۆپی پێی ئەڵمانیا بە ئاسانی مسۆگەریان دەکرد.\nیانە ئینگلیزییەکە لەم بارودۆخەشدا ترسیان لە مەکینەکانی ئەڵمانیا هەیە، بۆیە بڕیاریانداوە لەپێناو پاراستنی ڕاهێنەرەکەیان و بەردەوامبوونی بەکارەکانی بۆ ماوەیەکی درێژخایەن گرێبەستی نوێی لەگەڵ واژۆ بکەن. بەپێی گرێبەستە نوێیەکە هاوشێوەی فێرگسۆن تا ئەو ساتە بەردەوام دەبێت کە خۆی حەزی پێدەکات.


بڕیارنامەی دەرکراو دژی ئێران لە راستی دوورە و تەواو سیاسییە - Mehr News Agency\nAP ١٤٠٠ سەرماوەز ٢٦ ١٣:٥٨\nNews Code 40365\nبە پێی راپۆرتی ئاژانسی هەواڵی مێهر، کازم غەریب ئابادی لە کاردانەوە بە بڕیارنامەی ڕێکخراوەی نەتەوە یەکگرتووەکان دژی ئێران، وتی: مافی مرۆڤ دیاردەیەکی گرینگ بۆ کۆماری ئیسلامی دێتە ئەژمار. کۆماری ئیسلامی ئێران پارێزەری مافی خەڵک و لایەنگری مافی مرۆڤە بەڵام نەک هەر بۆ خەڵکی ئێران بەڵکوو خەڵکی هەموو جیهان.\nئەو وێڕای ئاماژە بە هەوڵی وڵاتانی ڕۆژاوایی بۆ ناساندنی ئێران وەکوو دژی مافی مرۆڤ، وتیشی: ئەم بابەتە هیچ بنەمایێکی نییە و لە ڕاستی دوورە. بەداخەوە ئێستا مافی مرۆڤ بۆتە بابەتێکی سیاسی و وەکوو ئامرازێک بۆ گەیشتن بە مەبەستە سیاسییەکان کەڵکی لێ وەردەگیردرێت.\nغەریب ئابادی بەم شێوە درێژەی بە باسەکانی دا و وتی: هەندێ وڵاتان بە ڕاستی دیمۆکراسییان نییە و هەڵبژاردن بەڕێوە نابەن بەڵام بە هۆی ئەوەی شەریکی ئەو وڵاتانە وەکوو لایەنگرانی مافی مرۆڤ ناسراون، نە ڕەخنەیان لێ دەگیردرێت و نە بڕیارنامە دژی ئەوان دەردەکرێت.\nئەو وێڕای ئاماژە بە پێشێل کردنی مافی منداڵان لە قوتابخانەکانی ژێردەستی کەلیسای کەنەدا و کۆمەڵ کوژی ، ڕوونی کردەوە: بەداخەوە ئەم وڵاتە کە خۆی پێشێلکەری مافی مرۆڤە، خۆی وەکوو لایەنگری مافی مرۆڤ دەناسێنێت. تا کاتێ کە ئەم بۆچوونە دوو لایەنە سیاسیانە هەبن، مافی مرۆڤ دەبێتە قوربانی.\nجێگری کاروباری نێودەوڵەتی دەزگای داد و سکرتێری گشتیی مافی مرۆڤی کۆماری ئیسلامی ئێران، وتیشی: ئەم بڕیارنامە پڕاوپڕە لە وتەهایەک کە بنەمایەکیان نییە و لە ڕاستی دوورن.\nئەو ڕاشیگەیاند: کۆاری ئیسلامی ئێران ل سەرەتای شۆڕشەوە تا ئێستا لە ڕێگای مافی خەڵکدا هەنگاوی هەڵگرتووە و گەر بمانەوێ ساڵەکان پێکەوە بەراورد بکەین، مافی مرۆڤ و مافی گشتیی لە سەرووی سیاسەتەکان، بەرنامەکان و یاساکانی وڵات بووە.


دەردە دیارەکە. عەبە مەخموری و سادقی زیبا کەلام.\nکلتوری ئێمە عەیبێکی گەورەی تێدایە، بابڵێم دەردێکی کوشندەمان هەیە، (دەردی خۆبەکەم زانی) نەک بەسەرتاپای جەستەماندا بەڵکو بەرۆحیشماندا چووەتە خوارێ .\nگرفتەکە ئەوە دەردەکە هەر دەسەڵاتداری نەگرتووەتەوە هەموو کۆمەڵگا دەردەدارە.\nوای بۆدەچم خەباتێکی کلتوری هەمەلایەن و درێژخایەن دەرمانی ئەم دەردە کوشندەیەمان بێت.\nدەنا نە بلاسخارت و نە سادقی زیبا کەلام حەکیممان نین، حەکیمی دەردی خۆمان هەرخۆمانین، ئەوەی ئەوان بەسەرکردایەتی کوردی دەڵێن دەرمان نییە، بەڵکو نیشاندانی دەردەکەیە، ئەوان قسە لە چارەسەر ناکەن بەڵکو کورت وکرمانج دەڵێن : ئێوە نەخۆشن ئێوە تەواو بوون دەردەکەتان بێ دەرمانە، سیل وسەرەتانتانە .. ناڵێن ئەوە دەرمانەکەتانە دەڵێن بەم دەردەتانەوە چاوەڕوانی مەرگێکی شێنەیی بن. ئاقڵ بن گوێ لەگەورەی خۆتان بگرن. (ئێ ڕون وئاشکرایە گەورەی ئەوان کێیە).\nئەفسوس ئەوانەی دلخۆش و شاگەشکەن، بەقسەکانی بلاسخارت و سادقی زیبا هەر ئەو دەردەیانە، کەسەرکردەکان هەیانە، ئەوانیش قسەی بێگانە بەحیکمەت و بێگانەکەش بەحەکیم دەبینن ..\nدەنا زۆر لەمێژە کوردی خۆمان بەزمانی خۆمان لەوە گرنگتری پێگوتوون ( بێوژنە رەشپۆشەکان، مرۆڤە پەراوێزکەوتووەکان وعەبە مەخمورییەکان) لەسەر جادەو لەمەجلیس و لەپرسەو پانێل و پاڵتاکەوە لە شاشەی تیڤییەکانەوە قسەی باشترو کاریگەرتریان بەسەرانی حزبە دەسەڵاتدارەکان گوتووە .\nپێی گوتوون ئاقڵ بن شەڕی ناخۆ مەکەن، خۆتان بەکەم مەگرن ئەگەر سیاسەتتان پێناکرێ بچن دانیشن و کارتان بە سیاسەت نەبێت!! بوز بە یەکترەوە مەکەن باخەڵک پێتان پێنەکەنێ و بوزتان پێوەنەکا!!\nپێی وتوون ئەوەی هەرێم دەپارێزێ خەڵکی کوردستانە نەک بێگانە ئەوەی رەوایەتیتان دەداتێ هەرئەو خەڵکەیە، بۆنی نەوت و گاز گێژتان نەکات، عاقڵ بن و بزانن مرۆڤ هەربمرێ بەبێ عەقلی نەمرێ باشە.\nئێ ئەمانە سواری گای شێت بوون، خۆبەوە نییە چاکەت و پانتۆڵی مارکە لەبەردەکەن هێشتاکە هەر کوڕی سەردەمی فیودالیزمن . دەزانن ئەوەی سمێڵی سوربوو هەمزاغانییە بەڵام هێشتا ماویانە ئەوەی قژی زەدو چاوی شین بوو، پرۆفیشناڵ نییە.\nتو ئیمانتان ئەگەر هەتانە، تو ویژدانتان، ئەوەی زیبا کەلام وتی، عەبە مەخموری چەندجار رونترو عاقڵانەترو دلسۆزانە و ئازایانەتر وتوویەتی ؟\nجارێکی تریش گوتوومە هەرێمی کوردستان رەنگە تاکە وڵات بێت خەڵکەسادەکەی لەسیاسیەکانی عاقڵ تربن.


کوژران و برینداربوونی 3 کۆڵبەری دیکە کو پیرانشار و بانە – چاونیوز\nکوژران و برینداربوونی ۳ کۆڵبەری دیکە کو پیرانشار و بانە\nلە پیرانشار و بانە سێ کۆڵبەری دیکەی کورد بە تەقەی هێزەکانی کۆماری ئیسلامی کوژران و بریندار بوون.\nڕۆژی یەکشەممە، ٢٩ی بانەمەڕ، دوو کۆڵبەری کورد بە ناوەکانی “ناسر حوسێنی‌پوور” و “موحسێن حوسێنی‌پوور” خەڵکی شاری پیرانشار، بە تەقەی ڕاستەوخۆی هێزەکانی ڕێژیم بریندار بریندار بوون. ئەم دوو کۆڵبەرە کە باوک و کوڕن، دوای برینداربوونیان لەسەر سنوور بۆ چارەسەریی پزیشکی بەڕێی نەخۆشخانەیەکی هەولێر کراون\nئێوارەی ڕۆژی شەممە، ٢٨ی بانەمەڕیش کۆڵبەرێکی خەڵکی بانە بە ناوی “محەممەد ڕەسووڵ عەزیزی” بە تەقەی ڕاستەوخۆی هێزە نیزامییەکانی حکوومەتی گیانی لەدەست دا. محەممەد ڕەسووڵ عەزیزی، خێزاندار و باوکی چوار منداڵە.\nلە سەرەتای ئەمساڵەوە تا ئێستا ۳۸ کۆڵبەر و کاسبکاری کورد بە تەقەی هێزە چەکدارەکانی کۆماری ئیسلامی کوژراون و بریندار بوون. شایانی باسە پارەکەش ۲۴۲ کۆڵبەر و کاسبکاری کورد بەهۆی تەقەی ڕاستەوخۆ، تەقینەوەی مین، بەربوونەوە لە بەرزایی لە سۆنگەی ڕاوەدوونان و هەروەها ڕەق‌هەڵاتن لە سەرما گیانیان لەدەست دا و بریندار بوون. وردەکارییەکان دەریدەخەن کە لەو ۲۴۲ قوربانییە۸۰ کەسیان کوژراون و گیانیان لەدەست داوە، هەروەها ۱۶۲ کەسیش بریندار بوون.